Lapan individu diambil keterangan hadir majlis tahnik
Oleh EDDY AQMAL MOHAMED HAMIDI

4 Mei 2021, 6:22 pm
PETALING JAYA – Seramai lapan individu termasuk penganjur majlis tahnik anak kepada Datuk Seri Siti Nurhaliza Tarudin telah dipanggil untuk diambil keterangan bagi membantu siasatan berhubung dakwaan pelanggaran prosedur operasi standard (SOP) Perintah Kawalan Pergerakan Bersyarat (PKPB).
Ketua Polis Daerah Ampang Jaya, Asisten Komisioner Mohamad Farouk Eshak berkata, kesemua individu berkenaan telah hadir ke Ibu pejabat Polis Daerah (IPD) Ampang Jaya untuk proses dirakamkan percakapan.
“Kes ini masih lagi di dalam siasatan dan pihak polis sedang dalam tindakan mengesan serta memanggil kesemua individu berkaitan dengan kes untuk dirakamkan keterangannya,” katanya menerusi satu kenyataan di sini hari ini.
Terdahulu, Kosmo! Online 2 Mei lalu melaporkan tentang penyanyi nombor satu negara itu dihujani kecaman netizen selepas didakwa menjemput beberapa pendakwa bebas dari negeri lain ke majlis tahnik anak lelakinya, Muhammad Afwa baru-baru ini.
Pertikaian tersebut timbul selepas beberapa keping foto memaparkan seorang menteri dan pendakwah bebas terkenal dilihat hadir ke majlis berkenaan yang diadakan di kediamannya pada 26 April lalu.
Siti Nurhaliza bagaimanapun menerusi satu kenyataan semalam memaklumkan tiada sebarang aktiviti rentas negeri berlaku pada majlis tahnik putera kesayangannya, Muhammad Afwa itu sebaliknya individu terlibat bersetuju untuk hadir kerana kebetulan memang berada di Kuala Lumpur pada tarikh majlis itu diadakan. -K! ONLINE


Kaut untung RM15 juta, seleweng minyak masak
Oleh KHAIRUL MOHD. ALI

4 Mei 2021, 8:36 pm
PASIR GUDANG – Kementerian Perdagangan Dalam Negeri dan Hal Ehwal Pengguna (KPDNHEP) berjaya menumpaskan satu sindiket penyelewengan minyak masak bersubsidi yang telah menyeleweng kira-kira RM15 juta bahan itu sepanjang tempoh enam bulan beroperasi.
Timbalan Pengarah Penguatkuasa (Operasi) KPDNHEP Putrajaya, Shamsul Nizam Khalil berkata, taktik sindiket berkenaan dibongkar pihaknya dalam satu serbuan di sebuah premis perindustrian di Taman Pasir Putih, di sini awal pagi hari ini.
Katanya, serbuan pada pukul 2 pagi itu dijalankan seramai sembilan pegawai dan anggota ekoran risikan selama sebulan yang telah dijalankan sebelum ini.
“Berdasarkan siasatan awal, kami menganggarkan sindiket ini menyeleweng antara 500,000 hingga 1,000,000 pek minyak masak sebulan, membabitkan nilai sehingga RM2.5 juta sebulan.
“Modus operandi sindiket ini adalah dengan mengeluarkan minyak masak daripada pek satu kilogram sebelum dipindahkan ke tangki untuk dieksport ke luar negara.
“Sindiket berkenaan mendapatkan bekalan minyak masak daripada 15 jenama berlainan melibatkan pengilang dan pemborong berlesen dari sekitar Lembah Klang, Pahang, Kedah dan Perak,” katanya.

Beliau berkata demikian kepada pemberita selepas mengunjungi premis sindiket berkenaan, di sini hari ini.
Dalam operasi itu, pihaknya menemui 10,149 pek minyak masak 1kg dan 4.5 tan minyak dalam tangki bernilai keseluruhan RM280,000.
Tambah beliau, dalam operasi itu, pihaknya turut menahan seramai 15 suspek lelaki terdiri daripada tujuh warga tempatan dan lapan warga asing berusia antara 35 hingga 45 tahun.
“Salah seorang daripada mereka yang berusia 35 tahun mengaku sebagai penyelia manakala warga asing yang ditahan adalah dari Nepal dan Bangladesh.
“Kami juga sedang menyiasat sekiranya terdapat penglibatan antara sindiket dengan pemborong dan pengilang yang mengeluarkan 15 jenama minyak masak yang ditemui,” ujarnya.
Shamsul Nizam turut berkata, kes ini merupakan yang pertama seumpamanya dikesan dibongkar pihaknya tahun ini.
“Kes akan disiasat mengikut Akta Kawalan Bekalan 1961 yang memperuntukkan hukuman denda sehingga RM1 juta atau penjara tiga tahun atau kedua-duanya.
“Kes juga akan disiasat di bawah Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram (ALMLAT-FPUAA) 2001 bagi mengesan transaksi kewangan yang mencurigakan,” jelasnya.-K! ONLINE


Pusing satu Malaysia demi Kembara Awish & Juju
Oleh KOSMO!

4 Mei 2021, 5:50 pm
MELAWAT pusat konservasi penyu Terengganu, ladang teh di Cameron Highland dan menjejakkan kaki ke muzium tertua di Malaysia yang terletak di Taiping, Perak merupakan antara pengembaraan yang dilakukan oleh Awish bersama pupet yang juga rakan baiknya, Juju.
Menerusi rancangan Kembara Awish & Juju yang sedang ditayangkan setiap Isnin hingga Khamis di TV1 pukul 4.30 petang, mereka mengembara ke serata pelosok negara untuk menambahkan pengetahuan selain dapat merasai pengalaman baharu.
Penerbit program berkenaan, Anuar Che Embi, 52, menyifatkan perjalanan yang dilalui oleh Awish, Juju dan beberapa rakan-rakan yang lain memberikan perspektif baharu kepada kanak-kanak serta memberikan pengetahuan kepada mereka tentang tempat menarik yang ada dalam negara.
“Selama ini kita hanya melihat banyak rancangan travelog khusus untuk orang dewasa sahaja tetapi kali ini kita bawakan kelainan dengan memberikan pengalaman kepada kanak-kanak untuk menjadi teraju utama pula.
ANUAR CHE EMBI
“Jadi kita fikir watak Awish perlu ada teman. Kita masukkan watak Juju yang juga merupakan pupet yang ceria dan menghiburkan sebagai teraju utama yang akan bercerita pelbagai perkara bersama,” kata penerbit yang sudah berpengalaman luas ini lagi.
Sepanjang penggambaran berlangsung, Anuar dapat melihat sendiri kegembiraan kanak-kanak yang terlibat apabila dapat merasai pengalaman baharu seperti memetik epal dan daun teh, melihat penyu dan gajah serta menambah pengetahuan baharu apabila menjejakkan kaki ke muzium dan pusat sains.

“Ini yang cuba kita semarakkan dengan menerbitkan Kembara Awish & Juju. Kita juga mahu mereka yang menonton dapat pengetahuan dan teruja untuk melawat lokasi menarik dalam negara selain daripada memberikan mesej positif kepada semua,” tambahnya.
Watak Awish dimainkan oleh Armand Darwish Anuar yang juga merupakan pelajar Sekolah Kebangsaan Taman Melawati 2. Watak Alisya pula dilakonkan oleh Aleesha Qaisara; Asadel (Muhammad Asadel Mikael); Marissa (Ariana Marissa); Bavishan (Bavishan Nair) dan Stacy (Ilyn Loh).
Manakala watak Juju pula dimainkan oleh Meor Mardzuki yang berpengalaman luas dalam seni pupet dan menggunakan suara Farish Andika.
Tambah Anuar lagi, dia terfikir untuk menerbitkan rancangan yang mengangkat watak pupet kerana sudah tidak banyak lagi rancangan sebegitu yang diketengahkan ketika ini. Kebanyakan penerbit sudah beralih kepada animasi dengan menghasilkan kartun dan sebagainya.
MENARIKNYA, Kembara Awish & Juju ini mendapat sambutan hangat daripada penonton sejak ditayangkan beberapa minggu yang lalu.
“Bagi generasi terdahulu pupet bukan asing bagi mereka memandangkan ada rancangan sebegitu diterbitkan. Kita cuba menghidupkan semula peranan pupet untuk memberikan pengalaman baharu kepada kanak-kanak bawasanya hiburan ini luas.
“Tapi menerusi Awish dan Juju, kita suntik elemen travelog berbanding hanya duduk di studio seperti kebiasaan. Ini bukan sahaja dapat menambahkan pengetahun kanak-kanak tentang tempat menarik di serata negara tetapi dalam masa yang sama menyuntik nilai murni kepada semua,” kata pemilik produksi Ace TechnoScience Sdn Bhd ini lagi.
Menariknya, Kembara Awish & Juju ini mendapat sambutan hangat daripada penonton sejak ditayangkan beberapa minggu yang lalu. Diterbitkan sebanyak 13 episod, mereka menjelajah ke 13 lokasi yang akan memberikan dimensi baharu kepada penonton.
Antara lokasi yang dilawati termasuklah Zoo Taiping, Perak; Pusat Konservasi Gajah Kebangsaan Kuala Gandah, Pahang; Muzium Tentera Darat, Port Dickson dan beberapa lokasi menarik di Melaka. – K! ONLINE


SOP ambil anak di asrama daerah PKP akan diumumkan
4 Mei 2021, 6:48 pm
PETALING JAYA – Prosedur Operasi Standard (SOP) untuk mengambil anak di asrama melibatkan enam daerah Selangor yang dikenakan Perintah Kawalan Pergerakan (PKP) akan dikeluarkan Kementerian Pelajaran Malaysia (KPM) nanti.
Menteri Kanan (Keselamatan), Datuk Seri Ismail Sabri Yaakob berkata, kerajaan masih mengambil kira segala perancangan yang telak dilakukan.
“Enam Daerah di Selangor akan dikenakan PKP bermula 6 Mei nanti manakala kebenaran mengambil anak pula 7 Mei nanti, justeru itu, kerajaan mengambil maklum dan membenarkan pengambilan anak tetapi mengikut SOP yang ditetapkan nanti.
“Kita tunggu sahaja pengumuman daripada KPM nanti,” katanya dalam satu sidang khas di sini hari ini.
Dalam perkembangan lain, katanya, kerajaan melarang kebenaran rentas negeri melalui Gelembung Pelancongan Bersasar (Green Travel Bubble) ke kawasan PKP Pemulihan ke PKPP bagi tujuan pelancongan menggunakan agensi pelancongan berkuat kuasa serta-merta.
Jelasnya lagi, rentas negeri kekal tidak dibenarkan kecuali atas urusan-urusan tertentu, dan juga tiada pengecualian bagi mana-mana pihak. – K! ONLINE


Hide senarai premis berisiko tular Covid-19
Oleh KOSMO!

4 Mei 2021, 6:05 pm
Oleh PETAH WAZZAN ISKANDAR
PUTRAJAYA- Semua premis yang mempunyai risiko penularan Covid-19 akan disenarai dalam sistem amaran awal yang dikenali sebagai Hotspots Identification for Dynamic Engagement (Hide) bermula Jumaat ini.
Menteri Penyelaras Program Imunisasi COVID-19 Kebangsaan (PICK), Khairy Jamaluddin berkata, perkara terbabit dipersetujui dalam Mesyuarat Majlis Keselamatan Negara (MKN) yang bersidang baru-baru ini yang memutuskan pelaksanakaan sisten Hide.
Beliau yang juga Menteri Sains Teknologi dan Inovasi berkata, sistem terbabit membolehkan mana-mana premis ditandakan sebagai kawasan panas bagi kemungkinan wujudnya kluster baharu.
“Pelaksanaan sistem ini bagi memastikan semua pemilik premis dan pengunjung atau orang awam mengambil langkah norma baharu bagi memastikan tidak berlakunya sebarang penularan Covid-19.
“Senarai terbabit akan diumumkan oleh Pasukan Data Pusat Kesiapsiagaan dan Tindak Cepat Krisis Kebangsaan (CPRC) dan dipamerkan dalam aplikasi MySejahtera,” katanya dalam sidang akhbar sempena pelaksanaan sistenm Hide di pejabatnya hari ini.

Mengulas lanjut, Khairy berkata, pihaknya mengesan 1,660 lokasi berisiko mencetuskan kluster baharu susulan pelaksanaan sistem Hide malah, terdapat peningkatan lokasi berisiko yang dikesan dalam beberapa hari ini.
Katanya, antara lokasi berisiko yang dikesan seperti bazar, pejabat, pusat beli belah dan pasar raya malah majlis sosial juga tersenarai. -K! ONLINE


Bina patung sotong gergasi guna dana kecemasan Covid-19
Oleh KOSMO!

4 Mei 2021, 7:08 pm
TOKYO – Sebuah bandar tepi pantai di Jepun mengundang perhatian orang ramai selepas menggunakan dana bantuan Covid-19 kerajaan untuk membina sebuah patung sotong gergasi, lapor Perbadanan Penyiaran Britain (BBC) hari ini.
Patung haiwan marin sepanjang 13 meter itu dibina di bandar pelabuhan Noto di mana sotong terbang menjadi makanan kegemaran penduduk tempatan.
Pentadbiran bandar itu dilaporkan menggunakan peruntukan kecemasan Covid-19 berjumlah 25 juta yen (RM941,976) bagi tujuan tersebut.
Pegawai-pegawai bandar Noto memberitahu media tempatan bahawa patung itu merupakan sebahagian daripada tarikan jangka panjang untuk memikat pelancong kembali selepas pandemik koronavirus berakhir.
Jepun bertarung dengan lonjakan baharu kes Covid-19 manakala Tokyo kini di bawah perintah darurat iaitu yang ketiga sejak pandemik bermula.
Noto yang terletak di wilayah Ishikawa, pantai barat Jepun, mempunyai bilangan kes Covid-19 amat sedikit tetapi ekonominya teruk terjejas akibat pengurangan mendadak bilangan pelancong. – Agensi


Warga emas 98 tahun terima suntikan vaksin
Oleh NUR ANATI JUHARI

4 Mei 2021, 8:13 pm
KUALA NERANG – Seorang warga emas yang paling tua di daerah Padang Terap, Embon Sulaiman, 98, cukup teruja dan gembira apabila berpeluang menerima suntikan vaksin Covid-19 di sini hari ini.
Embon dari Felda Bukit Tembaga di sini memberitahu, dia dimaklumkan oleh anak-anaknya mengenai program suntikan vaksin itu kira-kira seminggu lalu.
Katanya, dia tidak menolak cadangan tersebut demi memastikan dirinya tidak dijangkiti Covid-19.
“Pada usia saya yang hampir mencecah 100 tahun ini memang wajar disuntik bagi mengelak Covid-19 yang mudah dijangkiti dalam kalangan warga emas,” katanya ketika ditemui selepas menerima suntikan vaksin di Dewan Tunku Putra di sini hari ini.
Menurut Embon, dia dibawa oleh anak-anaknya dengan berkerusi roda untuk menerima suntikan di pusat pemberian vaksin seawal pukul 9 pagi.
“Saya tidak rasa gerun dan bersedia menerima suntikan tersebut dan percaya vaksin yang diberikan itu yang terbaik di dunia,” ujarnya.

Sementara itu, seorang lagi warga warga emas yang ditemui, Hawa Mohd. Isa, 90, berkata, pada peringkat awal, dia mengakui takut untuk menerima suntikan vaksin.
Bagaimanapun, katanya, anak-anaknya banyak memberi semangat dan dorongan supaya dia menerima suntikan tersebut bagi mengelak dijangkiti Covid-19.
“Saya juga takut kerana saya ada penyakit seperti kencing manis, walaupun tidak serius tetapi risau ada kesan sampingan teruk,” katanya.
Dalam pada itu, Pegawai Daerah Padang Terap, Datuk Md. Shuhaime Abdul Rahman berkata, seramai 276 warga emas di daerah Padang Terap menerima suntikan vaksin hari ini.
“Golongan warga emas berumur 70 tahun ke atas menerima suntikan vaksin tersebut dan mereka memberi kerjasama yang baik,” ujarnya. – K! ONLINE


Kediaman konsep hijau
4 Mei 2021, 9:05 pm
Mendiami kediaman yang dikelilingi oleh alam semula jadi menjadi satu keperluan dan tarikan buat masa kini.
Satu kajian saintifik membuktikan bahawa meluangkan masa bersama alam semula jadi dapat memperbaiki tumpuan mental dan mengurangkan kemurungan serta tekanan selepas pulang daripada kerja.
Apabila melangkah masuk ke dalam rumah atau kawasan kejiranan yang dikelilingi tanaman hijau dan ditemani bunyi burung yang berkicauan, pastinya dapat membangkitkan semula semangat sebelum meluangkan masa bersama keluarga.

Setia Alamsari dahulu dikenali sebagai Alam Sari yang dimiliki oleh I & P Group sebelum S P Setia mengambil alih seluruh kawasan perbandaran melalui penjenamaan semula lalu  menyediakan pelbagai jenis rumah seperti teres dua tingkat, rumah berkembar dua tingkat, banglo dan pusat komersial dalam kawasan perbandaran berkonsepkan taman dan alam semula jadi.
Setia Alamsari adalah perbandaran pegangan bebas berkeluasan 775  hektar yang memenuhi pelbagai keperluan sasaran seperti pembeli rumah kali pertama, pembeli yang ingin menaik taraf rumah, keluarga kecil, besar dan banyak lagi.
Terletak hanya 5 minit dari Universiti Kebangsaan Malaysia, Setia Alamsari digelar sebagai bandar terbesar di dalam kawasan Kajang.

Ia juga mudah diakses melalui tiga lebuh raya utama iaitu Lebuhraya Seremban-Kuala Lumpur, Lebuhraya Kajang Silk dan Lebuhraya Kajang-Seremban (LEKAS).
Bagi menaikkan lagi suasana semula jadi, Setia Alamsari dilengkapi lanskap menarik  yang bertemakan lapan taman dengan ciri-ciri yang tersendiri. Selain itu, Setia Alamsari menyediakan konsep berpengawal untuk keselamatan penduduk.

Sehingga kini, pembangunan keseluruhan Setia Alamsari mencecah sehingga 35 peratus dan banyak lagi pembangunan serta kemudahan yang akan disediakan untuk kegunaan penduduk Setia Alamsari akan datang.
Tidak lama lagi, S P Setia bakal melancarkan lebih banyak rumah teres kos sederhana untuk menepati pasaran semasa memandangkan ia menerima permintaan yang tinggi dalam kalangan masyarakat sekeliling kawasan Kajang, Bangi dan Semenyih.
Pada tahun ini juga, Setia Alamsari akan melancarkan pelbagai jenis produk seperti rumah teres dua tingkat, rumah kluster berkembar dan lot kedai komersil sebagai sebahagian daripada perancangan untuk terus mengembangkan keseluruhan kawasan perbandaran.
Lapan konsep taman

Setia Alamsari adalah perbandaran yang dilengkapi lapan konsep taman, masing-masing mempunyai pendekatan reka bentuk landskap khas dan berbeza.
Lapan konsep taman adalah Canopy Park, Nest of Dream, Lake of Reflection, Spring Meadows, Casablanca Park, Garden of Lights, Serenity Pathway dan Field of Happiness.

Bagi anda yang inginkan ruang kediaman yang luas, S P Setia menawarkan fasa pertama CASA Collection iaitu Caressa.
Caressa menawarkan rumah kluster berkembar dua tingkat yang berkeluasan daripada 1,965 kaki persegi sehingga 2,022 kaki persegi dengan saiz tanah 32 x 65.
Caressa dilengkapi empat bilik tidur dan empat bilik air dengan lebihan tanah tepi 10 kaki untuk kegunaan ruang bagi seisi keluarga.

Ia akan menarik minat pembeli rumah kali pertama, golongan belia atau yang ingin menaik taraf kepada rumah berkeluasan lebih besar.
Dengan tawaran projek seperti ini, S P Setia berharap lebih banyak pembeli akan memilih untuk mendiami Setia Alamsari memandangkan lokasi strategik dan dikelilingi banyak kemudahan sekitar Kajang, Bangi dan Semenyih.

Rumah contoh sedia untuk dikunjungi dan bagi memenuhi jumlah pengunjung yang datang, galeri jualan Setia Alamsari telah dipindahkan ke Setia Alamsari Welcome Centre pada 10 April 2021 yang menempatkan bukan sahaja galeri jualan, malah rumah-rumah contoh dan pejabat perkhidmatan pelanggan untuk menangani isu-isu pembeli selepas jualan.
Ratusan pengunjung yang sedang mencari rumah idaman hadir bagi menyaksikan rumah contoh dan unit pameran koleksi pertama CASA iaitu Caressa.
Rata-rata daripada mereka kagum dengan tawaran diberikan S P Setia, selain menunjukkan minat untuk mendaftar dan memiliki kediaman di Setia Alamsari.

Ketika acara berkenaan, S P Setia turut berkongsi beberapa pembangunan perbandaran yang bakal dilancarkan pada masa akan datang seperti rumah teres dua tingkat dengan saiz 20 x 65 dan pusat komersial untuk menampung keperluan penduduk Setia Alamsari yang jangka akan meningkat tidak lama lagi.
Kunjungi rumah contoh yang tersedia di Setia Alamsari Welcome Centre untuk maklumat lanjut mengenai Caressa.
Layari laman web S P Setia atau menghubungi kakitangan jualan di talian 03-87362255 untuk mengetahui lebih lanjut tentang projek terbaharu mereka.


8,302 petugas kesihatan kontrak lulus pengambilan
Oleh NUR SHARIEZA ISMAIL

4 Mei 2021, 6:01 pm
PUTRAJAYA –  Kementerian Kesihatan telah memperolehi kelulusan Kementerian Kewangan untuk mengambil sejumlah 8,302 petugas kesihatan kontrak sehingga akhir bulan April lalu.
Ia meliputi 4,472 jururawat, 2,249 penolong pegawai perubatan (2,249), pegawai sains (82),
juruteknologi makmal perubatan (666), penolong pegawai persekitaran (340) dan juru x-ray diagnostik (293).
Menterinya, Datuk Seri Dr Adham Baba berkata, jumlah tersebut termasuk kelulusan oleh Kementerian Kewangan bagi menyambung perkhidmatan sejumlah 200 orang kaunselor yang kini menyediakan khidmat kaunseling dan sokongan kesihatan mental kepada pelanggan di klinik kesihatan di seluruh negara.
Beliau berkata, kerajaan juga telah bersetuju meluluskan pelantikan semula sejumlah 3,622 pegawai perubatan, pegawai pergigian dan pegawai farmasi untuk tempoh satu tahun lagi dengan kos emolumen sebanyak RM 289.69 juta
“Pembaharuan kontrak akan dimaklumkan kepada pegawai sebelum kontrak sedia ada berakhir.
“Pelaksanaan inisiatif ini adalah bagi mengoptimumkan penggunaan sumber manusia khususnya dalam usaha kerajaan menangani pandemik Covid-19 di negara ini,” katanya menerusi kenyataan akhbar di sini hari ini. -K! ONLINE


Lan Pet Pet buat laporan polis
Oleh EDDY AQMAL MOHAMED HAMIDI

4 Mei 2021, 5:25 pm
KUALA LUMPUR – Polis mengesahkan telah menerima laporan daripada pelakon dan pelawak Lan Pet Pet atau nama sebenarnya Mazlan Ahmad berhubung satu kejadian pergaduhan yang tular di media sosial.
Ketua Polis Daerah Wangsa Maju, Superintendan Ashari Abu Samah berkata, pihaknya telah terkesan satu video tular membabitkan seorang pelakon yang dirakam oleh orang awam di lokasi kejadian.
“Kejadian berlaku pada 1 Mei 2021 kira-kira pukul 6.30 petang dan menerusi rakaman berdurasi 23 saat itu, kelihatan pelakon tersebut sedang berselisih faham dengan seorang penunggang motosikal yang juga merupakan seorang penghantar makanan.
“Kejadian berlaku di hadapan kedutaan Rusia dan dikatakan tercetus akibat perselisihan faham di jalan raya,” katanya menerusi satu kenyataan di sini hari ini.
Menurut Ashari, setakat ini pihaknya telah menerima laporan daripada pelakon tersebut berhubung kejadian namun semakan mendapati tiada menerima laporan daripada penunggang motosikal.
“Pihak polis meminta kerjasama individu yang terlibat untuk tampil membuat laporan polis agar siasatan dapat dijalankan dan orang ramai yang mempuyai sebarang maklumat berkaitan kes ini boleh menyalurkannya ke Hotline Polis Kuala Lumpur di talian 03-2115 9999.

“Orang ramai juga boleh menghubungi Ibu Pejabat Polis Daerah (IPD) Wangsa Maju di talian 03-9289 9222 atau mana-mana balai polis yang berdekatan,” katanya.
Terahulu, Kosmo! Online sebelum ini melaporkan tentang satu rakaman video pergaduhan didakwa melibatkan pelawak, Mazlan Ahmad atau Lan Pet Pet yang tular di media sosial.
Rakaman video berdurasi 23 saat itu memaparkan seorang lelaki mirip pelakon tersebut dilihat merangkul dan memukul seorang lelaki lain di atas jalan raya.-K!ONLINE


Lelaki bergolok-bergadai sediakan tong oksigen percuma untuk pesakit Covid-19
Oleh KOSMO!

4 Mei 2021, 5:39 pm
NEW DELHI, INDIA – Seorang lelaki sanggup menggadai barang kemas isterinya dan mengubah suai teksi auto miliknya menjadi mini ambulans bagi menawarkan bekalan oksigen dan pengangkutan percuma kepada pesakit Covid-19.
Mohammad Javed Khan, 34, memuatkan sebuah tong oksigen dalam teksi auto beroda tiga miliknya, selain sebuah oksimeter untuk mengukur kandungan oksigen dalam darah pesakit serta beberapa peralatan perubatan yang lain.
“Pesakit yang kritikal tidak boleh dibawa ke hospital tanpa bantuan oksigen.
“Jadi, saya terfikir untuk menukar teksi auto kepada ambulans. Meskipun keadaannya tidaklah sebesar dan selesa seperti ambulans, namun yang pasti perkhidmatan ini dapat membantu menyelamatkan nyawa,” ujarnya.
Tambah Mohammad Javed, tindakannya untuk menawarkan bantuan itu turut diambil selepas melihat ramai pesakit tidak mampu membayar caj perkhidmatan ambulans yang mahal.
Teksi tersebut dilengkapi dengan sebuah silinder oksigen, sebuah oksimeter untuk mengukur kandungan oksigen dalam darah pesakit serta beberapa peralatan perubatan yang lain. – AFP
“Apabila mereka menghubungi ambulans, mereka dicaj 5,000 rupee (RM279) hingga 10,000 rupee (RM558).

“Bagaimana seorang yang miskin mampu membayarnya terutamanya dalam situasi pandemik ini apabila kebanyakan orang tidak mempunyai pendapatan?” soalnya.
Sebelum ini, Mohammad Javed pernah didakwa oleh polis kerana mengendalikan perkhidmatan tersebut tanpa permit kecemasan ketika perintah berkurung di negeri Madhya Pradesh, namun tuduhan itu digugurkan malahan dia diberikan permit khas selepas kes tersebut mendapat perhatian di media sosial. – AFP


Kuarantin tepi kubur jika berani balik kampung
Oleh KOSMO!

4 Mei 2021, 5:39 pm
JAKARTA – Sebuah kampung di Kabupaten Cirebon, Jawa Barat telah menyiapkan sebuah pusat kuarantin istimewa buat golongan yang terlepas pulang untuk sambutan Hari Raya Aidilfitri, lapor Suara.com semalam.
Desa Kemlaka Gede akan menempatkan golongan ‘mudik lebaran’ ini di dua lokasi iaitu Pusat Bersalin Desa yang ditingalkan dan sebuah dewan serbaguna yang terletak bersebelahan kubur bagi proses kuarantin wajib selama lima hari.
Ketua Desa Kemlaka Gede, Rusli berkata pihaknya mengambil tindakan itu seiring dengan arahan kerajaan yang mewajibkan pengunjung luar desa untuk menjalani proses kuarantin.
“Pusat kuarantin kami bukan di tempat yang sunyi tetapi mungkin agak seram kerana terletak di sebelah tanah perkuburan.
“Ini jalan terakhir kami untuk memastikan tiada penularan Covid-19 berlaku ketika sambutan hari raya,” jelas Rusli.
Tambah Rusli, dia sering mengingatkan anak rantau desa itu untuk melupakan hasrat beraya di kampung memandangkan wabak Covid-19 masih berleluasa.

“Saya berharap tiada yang mudik lebaran jika mereka benar-benar mengambil berat akan keselamatan keluarga,” tegasnya.
Larangan mudik lebaran di seluruh Indonesia berkuatkuasa mulai 6 Mei hingga 17 Mei ini. – Agensi


Polis buru wanita beri anak satu tahun hisap vape
Oleh EDDY AQMAL MOHAMED HAMIDI

4 Mei 2021, 5:41 pm
AMPANG JAYA – Seorang pemilik akaun Instagram kini diburu pihak polis selepas memuat naik satu video memaparkan tindakannya memberi seorang kanak-kanak berusia dalam lingkungan setahun menghisap rokok elektronik atau vape.
Ketua Penolong Pengarah Bahagian Siasatan Seksual Wanita dan Kanak-Kanak (D11), Asisten Komisioner Siti Kamsiah Hassan berkata, pihaknya telah sedia maklum tentang penularan video terbabit dan kini sedang didalam usaha mengesan lokasi kejadian.
“Pihak polis dengan kerjasama Jabatan Kebajikan Masyarakat sedang giat mengesan lokasi kejadian bagi membolehkan siasatan lanjut dilakukan dan tindakan menyelamatkan kanak-kanak tersebut dilakukan.
“Kes disiasat di bawah Seksyen 31(1) Akta Kanak-kanak 2001,” katanya ketika dihubungi Kosmo! hari ini.
Terdahulu, Kosmo! Online sebelum ini melaporkan tentang satu rakaman video memaparkan tindakan seorang wanita memaksa seorang kanak-kanak dipercayai anaknya sendiri menghisap rokok elekronik atau vape tular sehingga menerima kecaman daripada netizen.
Terdahulu, wanita yang dipercayai ibu kepada kanak-kanak itu telah memuat naik Instastory memaparkan anaknya itu menerusi laman Instagramnya.

Menerusi video tersebut jelas ‘reaksi’ kanak-kanak berkenaan tidak selesa dipaksa menghisap vape berulang kali. – K! ONLINE


Eric Tan sekutu Jho Low diperintah bayar cukai RM67.9 juta
Oleh NUZULSHAM SHAMSUDDIN

4 Mei 2021, 5:04 pm
KUALA LUMPUR – Mahkamah Tinggi di sini hari ini memerintahkan Eric Tan Kim Loong yang merupakan sekutu Low Taek Jho atau Jho Low, membayar cukai pendapatan RM67.9 juta kepada Kerajaan Malaysia selepas gagal memasukkan kehadiran dalam saman yang difailkan kerajaan melalui Lembaga Hasil Dalam Negeri (LHDN).
Perintah penghakiman ingkar itu dikeluarkan Timbalan Pendaftar Farah Shuhada Ramli semasa pengurusan kes itu hari ini.
Berdasarkan dokumen, Eric Tan selaku defendan diperintah membayar faedah pada kadar lima peratus setahun dari tarikh penghakiman sehingga tarikh realisasi dan kos sebanyak RM2,000 kepada kerajaan selaku plaintif.
Sementara itu menurut perakuan ketidakhadiran yang difailkan LHDN  pada 6 April lalu, satu afidavit penyampaian writ saman dan penyataan tuntutan bertarikh 15 Januari lalu kepada Eric Tan telah diserahkan secara penyampaian ganti melalui pengiklanan di akhbar Berita Harian pada 30 Mac 2021 dan penampalan di premis beralamat di Taman Pusat Kepong di sini, pada 29 Mac 2021.
Pada 15 Januari lalu,  Kerajaan Malaysia selaku plaintif memfailkan saman itu terhadap Kim Loong atau lebih dikenali sebagai Eric Tan, 43, yang merupakan defendan melalui Lembaga Hasil Dalam Negeri (LHDN) di Mahkamah Tinggi di sini.
Berdasarkan pernyataan tuntutan, plaintif mendakwa defendan tidak membayar cukai pendapatan sebanyak RM67,996,891.87 bagi tahun 2010, 2011, 2012 dan 2013.

Menurut plaintif notis-notis taksiran tersebut telah dihantar secara pos berdaftar kepada defendan pada 24 November 2020 ke alamat terakhirnya di Kepong, Kuala Lumpur.
Sehingga kini, defendan masih gagal membayar kepada plaintif amaun cukai pendapatan defendan yang masih terhutang dan genap masanya dan kena dibayar bagi tahun taksiran 2010, 2011, 2012 dan 2013, termasuk kenaikan yang dikenakan yang kesemuanya berjumlah RM67,996,891.87,” kata plaintif.
Menurut pernyataan tuntutan itu lagi, plaintif berhak untuk mendapatkan kembali jumlah cukai pendapatan yang masih terhutang tersebut serta kenaikan-kenaikan yang dikenakan ke atas defendan sebagai suatu cukai yang genap masanya dan perlu dibayar.
Justeru, plaintif menuntut jumlah tersebut selain faedah lima peratus setahun dari tarikh penghakiman sehingga tarikh realisasi dan apa-apa relif yang disifatkan sesuai oleh mahkamah.
Sebelum ini media melaporkan Eric Tan adalah sekutu rapat Jho Low dan turut terbabit dalam skandal 1Malaysia Development Berhad (1MDB). – K!ONLINE


Penganjuran rumah terbuka tidak dibenarkan
4 Mei 2021, 5:45 pm
PETALING JAYA – Kerajaan hari ini mengumumkan penganjuran rumah terbuka bagi Hari Raya Aidilfitri tahun ini tidak dibenarkan.
Menteri Kanan (Keselamatan), Datuk Seri Ismail Sabri Yaakob berkata, larangan ini termaktub bagi semua kawasan di bawah Perintah Kawalan Pergerakan (PKP), PKP Diperketatkan, PKP Bersyarat dan PKP Pemulihan. – K! ONLINE


Zakat Pulau Pinang agih RM7.3 juta kepada 24,072 penerima
Oleh ISWAN SHAFIQ ISA

4 Mei 2021, 4:51 pm
SEBERANG PERAI – Seramai 24,072 penerima yang terdiri daripada kalangan asnaf fakir dan miskin di negeri ini dijangka menerima manfaat hasil daripada agihan Saguhati Nur Ramadan dan Saguhati Hari Raya Aidilfitri berjumlah RM7,316,100 pada tahun ini.
Ketua Pegawai Eksekutif Zakat Pulau Pinang (ZPP), Amran Hazali berkata, daripada jumlah itu, sebanyak RM3,050,800 dana di bawah Saguhati Nur Ramadan telah diagihkan kepada seramai 14,644 penerima.
“Pada masa yang sama, seramai 9,428 penerima lagi memperoleh agihan berjumlah RM4,265,300 di bawah peruntukan saguhati untuk Hari Raya Aidilfitri,” katanya kepada pemberita pada majlis pengumuman agihan itu di ibu pejabat ZPP di Bandar Perda, Bukit Mertajam di sini hari ini.
Turut berlangsung pada majlis yang sama ialah penyerahan zakat perniagaan 2020 oleh Maybank Islamic yang berjumlah RM209,519.81.
Dalam pada itu, Amran berkata, pihaknya mengutip RM28.2 juta zakat harta sehingga 31 Mac lalu dengan peningkatan sebanyak RM9.96 juta atau 54.4 peratus berbanding RM18.3 juta tahun lepas.
Katanya, jumlah bilangan pembayar zakat terkumpul setakat ini pula adalah seramai 59,482 orang iaitu pertambahan sebanyak 5,792 orang berbanding 53,690 pada tahun lalu dan sebanyak RM11.9 juta hasil kutipan zakat itu diperolehi melalui potongan gaji iaitu sebanyak 42.2 peratus.

“Secara keseluruhannya, ZPP telah membuat kutipan sebanyak RM28,775,466.45 pada tahun 2021 (sehingga 31 Mac) yang meliputi zakat serta semua jenis penerimaan.
“Jumlah agihan zakat adalah sebanyak RM28,956,137 dengan jumlah penerima seramai 6,997 orang manakala peratusan agihan sehingga 31 Mac lalu pula melebihi 2.3 peratus berbanding jumlah kutipan semasa,” ujar beliau.
Tambah Amran, berlaku peningkatan sebanyak RM1,663,742.59 agihan zakat secara keseluruhan berbanding hanya RM27,292,394.41 bagi tempoh yang sama tahun lepas ketika jumlah penerima juga menyusut sebanyak 3,878 orang berbanding seramai 10,875 penerima sebelum ini. – K! ONLINE


SPRM Kedah sita aset, wang tunai RM8.1 juta
Oleh MOHD. RAFIE AZIMI

4 Mei 2021, 4:46 pm
CHANGLUN – Suruhanjaya Pencegahan Rasuah Malaysia (SPRM) Kedah menyita aset dan wang tunai membabitkan kes rasuah dan salah guna kuasa dianggarkan bernilai RM8.1 juta sepanjang tahun ini.
Pengarahnya, Datuk Shaharom Nizam Abd. Manap berkata, jumlah sitaan itu meningkat hampir empat kali ganda berbanding dua tahun sebelumnya.
Katanya, sepanjang 2019, nilai wang tunai dan aset yang disita serta dilucut hak berjumlah RM2.25 juta diikuti RM2.1 juta pada tahun lalu.
“Pada tahun ini, jumlah sitaan mencecah RM8.1 juta pada Mei dan kami menjangkakan ia akan terus meningkat.
“Ini merupakan bukti betapa kami amat komited dalam membanteras rasuah di negeri ini, justeru semua pihak diharap berhenti daripada melakukan perbuatan yang menghancurkan negara ini,” katanya.
Beliau berkata demikian pada sidang akhbar selepas menyempurnakan pemberian sumbangan dalam Program Ziarah Kasih SPRM Kedah dengan kerjasama Tenaga Nasional Berhad (TNB) Kedah serta sebuah kedai buku ternama di Masjid Ibnu Sina, Kampung Tradisi Lembang Keriang di sini hari ini. – K! ONLINE


6 daerah di Selangor dikenakan PKP
4 Mei 2021, 5:28 pm
PETALING JAYA – Kerajaan hari ini mengumumkan enam daerah di Selangor dikenakan Perintah Kawalan Pergerakan (PKP) bermula 6 hingga 17 Mei depan.
Menteri Kanan (Keselamatan), Datuk Seri Ismail Sabri Yaakob berkata, antara daerah  terlibat ialah Hulu Langat, Petaling, Gombak, Klang, Kuala Langat, dan Sepang.
“”Dengan itu, pergerakan merentas daerah dan negeri di enam daerah terbabit  tidak dibenarkan sama sekali, kecuali kes-kes yang berkaitan dengan urusan kecemasan, kematian dan sebagainya serta hal kerja,” katanya tadi.
Berita lanjut menyusul.- K! ONLINE


23 kematian direkod, 3,120 kes harian negara
Oleh SITI A'ISYAH SUKAIMI

4 Mei 2021, 5:11 pm
PUTRAJAYA – Negara merekodkan 23 kes kematian semalam yang dilaporkan di Sabah, Sarawak, Perak, Kelantan, Selangor, Johor, Kedah dan Melaka menjadikan jumlah terkini kes kematian Covid-19 di Malaysia sebanyak 1,574 kes.
Kesemua kes kematian tersebut melibatkan 15 lelaki dan 23 wanita berusia antara 37 hingga 85 tahun serta mempunyai pelbagai latar belakang penyakit.
Dalam masa sama, kes harian negara merekodkan angka melebihi 3,000 dengan 3,120 kes menjadikan jumlah kes positif Covid-19 sebanyak 420,632 kes manakala, kes aktif dengan kebolehjangkitan sebanyak 31,516 kes.
Ketua Pengarah Kesihatan, Tan Sri Dr. Noor Hisham Abdullah berkata, Selangor melaporkan kes tertinggi sebanyak 675 kes dengan 493 kes daripada kluster-kluster dan saringan kontak rapat, diikuti oleh Sarawak sebanyak 620 kes dan Kuala Lumpur sebanyak 408 kes.
“Sebanyak 70 kes pula berkaitan kluster di pusat tahanan iaitu Kluster Pagar Sri Lalang (57 kes), Kluster Jalan Meru Utama (11 kes) dan Kluster Pagar Siput Dua (2 kes).
“Terdapat 17 kluster baharu dikenal pasti melibatkan tujuh kluster komuniti, lima kluster tempat kerja, empat sektor pendidikan termasuk satu kluster institusi pendidikan Kementerian Pendidikan (KPM) dan satu kluster keagamaan,” katanya dalam satu kenyataan akhbar di sini semalam.

Beliau berkata, kluster baharu tersebut ialah Kluster Bungey (12 kes), Kluster Batu 25 (98 kes), Kluster Tangkis Selatan (11 kes), Kluster Jalan Surian (lapan kes), Kluster Batu 30 (58 kes), Kluster Jerai Maju (sembilan kes) dan Kluster Layangan Labuan (12 kes).
“Selain itu, Kluster Taming Jaya (43 kes), Kluster Persiaran Medini Sentral (sembilan kes), Kluster Jalang Kweng Hitam (14 kes), Kluster Jalan Yahya 2 (14 kes) dan Kluster Jalan Besar Sungai Jawi (29 kes).
“Kluster lain ialah kluster Dah Kilometer Tujuh (13 kes), Kluster Lubuk Katak (24 kes), Kluster D’Kuala (16 kes), Kluster Jalan Ungku Abdul Aziz (22 kes) dan Kluster Taman Sri Lambak (13 kes),” ujarnya.
Sementara itu, katanya, 10 kluster tamat Kluster Jalan Murni Satu, Kluster Fasa Dua Semarak, Kluster Gong Kulim, Kluster Jalan Gemilang Sukan, Kluster Batu 22, Kluster DTI Juru, Kluster Lintang Bayan Lepas, Kluster Jalan Pelabuhan, Kluster Integrasi Rawang Tiga, dan Kluster Padang Hijau menjadikan sebanyak 1,301 kluster ditamatkan. -K! ONLINE


Kim Lim dilantik Pengarah Urusan Universal Music Malaysia
Oleh KOSMO!

4 Mei 2021, 4:02 pm
PENERAJU dunia hiburan berasaskan muzik tanah air, Universal Music Malaysia (UMM), sebuah anak syarikat Universal Music Group (UMG) hari ini mengumumkan pelantikan Kim Lim sebagai Pengarah Urusan Universal Music Malaysia, berkuatkuasa serta-merta.
Perlantikan tersebut menjadi antara beberapa perekrutan strategik syarikat untuk memperluas dan memperkasa pasukan pengurusan kanan sebagai sebahagian daripada usaha syarikat meningkatkan perkembangan artis domestik dan pertumbuhan label di rantau ini.
Sebagai anggota teras pasukan eksekutif serantau UMG, Kim akan memantau operasi UMG di seluruh Malaysia. Berpangkalan di ibu pejabat UMM di Petaling Jaya, Selangor, Kim akan melapor kepada Calvin Wong, Ketua Pegawai Eksekutif, Universal Music Southeast Asia & Timbalan Presiden Kanan, Asia.
Setelah menyertai UMM pada tahun 2014 dari agensi periklanan RedRedRed Malaysia, Kim telah memegang pelbagai jawatan penting dalam syarikat tersebut dengan jawatan terdahulu Pengarah Kanan Perniagaan Baru dan Pengurusan Artis & Ketua Pemasaran dan Jualan untuk Malaysia.
Melalui jawatan tersebut, Kim telah memimpin UMM merentasi perkongsian, pengurusan bakat, acara siaran langsung dan inisiatif perniagaan baru yang inovatif yang telah meletakkan UMM sebagai syarikat hiburan muzik domestik terkemuka di Malaysia.
Dalam beberapa tahun kebelakangan ini, UMM telah mengetuai dalam kempen iklan jenama terkenal di rantau ini melibatkan artis UMM dan syarikat utama (domestik dan global), antaranya, The Singing Pizza dengan Pizza Hut, Hyundai, Tune Talk, Petron dan Samsung.

Pada 2019, Kim telah menerajui pelancaran Celebrity 360, sebuah syarikat pengurusan artis terkemuka industri yang menguruskan kerjaya beberapa bakat paling popular dan berpengaruh di Malaysia dalam dunia muzik, filem, televisyen, hiburan dan gaya hidup termasuklah Anis Nabilah , Alvin Chong, Fattah Amin, Fazura, Diana Danielle, Syazuwan dan Jaja Iliyes.
Celebrity 360 menjadi agensi pertama seumpamanya di rantau ini dan mengendali semua elemen untuk pelanggannya, termasuk perkongsian jenama, acara langsung dan produksi televisyen dan filem. Sebelum menyertai UMG, Kim sebelum ini memegang jawatan di Asia-Pacific Videolabs, Warner Music Malaysia dan Golden Dynamics Enterprise Ltd.
Di samping itu, Universal Music Malaysia juga telah mengumumkan satu siri pelantikan kepimpinan utama, serta merta, termasuk Hermond Cheng dilantik sebagai Pengarah A&R & Pemasaran dan Ketua Def Jam Recordings Malaysia (Director of A&R and Marketing and Head of Def Jam Recordings Malaysia); Ivan Koh dilantik sebagai Pengarah Strategi Komersial & Digital (Director of Commercial & Digital Strategy); dan Patrina Wong dilantik sebagai Pengarah Kewangan dan Operasi (Finance and Operations Director).
Veteran dalam industri dan amat dihormati, Hermond sebelum ini pernah memegang jawatan penting di EMI, Warner Music dan menyertai UMM dari Sony Music di mana dia memegang jawatan Pengurus Besar, Sony Music Malaysia.
Ivan bergabung dengan UMM setelah 14 tahun di Warner Music Group di mana dia adalah Pengarah Akaun Digital & Pembangunan Perniagaan.
Patrina Wong memulakan kariernya dalam bidang audit dan mempunyai pengalaman luas dalam hal berkaitan perniagaan dan kewangan serantau dan dalam negara sebelum menyertai UMG.
Semasa membuat pengumuman itu, Calvin Wong selaku Ketua Pegawai Eksekutif, Universal Music Southeast Asia & Timbalan Presiden Kanan, Asia berkata pemilihan Kim dibuat atas keyakinan syarikat terhadap kemampuannya dalam usaha membantu meningkatkan perkembangan artis domestik dan pertumbuhan label.
“Saya yakin dengan kemampuan Kim, inovasi perniagaan dan kepemimpinan strategik telah membolehkannya menaiki tangga ke jawatan tertinggi di UMM.
“Setelah menjadi Eksekutif Pemasaran yang berjaya di bahagian label, Kim telah mencapai hasil yang luar biasa dalam mengubah jumlah pendapatan syarikat, di samping menerajui pelancaran Celebrity 360 yang inovatif dan berjaya di Malaysia.
“Saya yakin bahawa dengan pasukan Kim, Hermond, Ivan dan Patrina, UMM akan terus membuka peluang kepada bakat muzik anak Malaysia di seluruh dunia, sambil mencapai tahap kejayaan baru di dalam negara,” ujarnya.
Teruja, Kim dalam masa bersemangat untuk memimpin satu pasukan yang hebat di Malaysia, bersama kumpulan baru pengurusan senior yang luar biasa ini, Hermond, Ivan dan Patrina.
“Kami akan melihat cara baru untuk memperluaskan pengalaman dan memikirkan secara mendalam tentang peluang baru yang boleh diteroka.
“Selain itu, kami akan terus memberi tumpuan kepada A&R domestik, mencari dan mengembangkan bakat terbaik yang ditawarkan oleh negara dan rantau ini.
“Berdasarkan kejayaan luar biasa Def Jam Malaysia, Celebrity 360 dan inisiatif komersil kami yang lain, kami akan berinovasi dan mengukir jalan baru untuk memastikan budaya muzik Malaysia yang lebih rancak dapat diakses oleh rakan kongsi, platform dan yang paling penting peminat muzik di seluruh rantau ini berbanding sebelumnya,” katanya.
Dalam beberapa tahun kebelakangan ini, UMM telah mencapai kejayaan dengan artis antaranya, DOLLA, Alvin Chong, Kmy Kmo & Luca Sickta, Nabila Razali dan Shalma Eliana.
Pada tahun 2019, UMM melancarkan Def Jam Malaysia, yang sejak itu telah menandatangani dan memperkenalkan beberapa bakat hip-hop domestik Malaysia yang telah berjaya termasuk artis yang dianugerahkan platinum berganda, Yonnyboii, melalui kejayaannya dengan Salahku yang telah mendapat lebih daripada 20 juta tontonan di YouTube, juga album sulung yang dijadualkan pada akhir tahun 2021.
Di samping itu, UMM melancarkan label baru RedRecords dengan kerjasama AirAsia, yang didedikasikan untuk mengembangkan dan memperkenalkan muzik pop-Asia terbaik untuk pendengar di seluruh dunia.
Tahun ini, Universal Music Malaysia akan memberi tumpuan pada bakat tempatan dengan pelancaran beberapa label dan inisiatif baru dalam usaha menjadikan UMM sebagai label utama untuk mengasah dan mengembangkan bakat dan budaya muzik di Malaysia, ke rantau Asia Tenggara dan global pada masa kini dan di masa hadapan. – K! ONLINE


Fasa dua BPR 2021 mula diagihkan 7 Mei
Oleh MOHD. HUSNI MOHD. NOOR

4 Mei 2021, 4:24 pm
PUTRAJAYA – Fasa dua Bantuan Prihatin Rakyat (BPR) akan diagihkan kepada penerima yang layak secara berperingkat mulai 7 Mei ini membabitkan peruntukan berjumlah RM2.75 bilion.
Menteri Kewangan, Tengku Datuk Seri Zafrul Tengku Abdul Aziz berkata, semakan status kelulusan BPR boleh dibuat mulai 7 Mei ini melalui pautan https://bpr.hasil.gov.my.
Beliau berkata, fasa dua BPR akan memanfaatkan seramai 3.6 juta isi rumah, satu juta warga emas (bujang dan tiada pasangan) dan 3.8 juta individu bujang.
“Jika dahulunya penerima daripada kategori isi rumah menerima RM300 dan penerima bujang menerima RM150, kini pembayaran kepada penerima adalah di antara RM150 hingga RM600, berdasarkan kelayakan setiap penerima.
“Peningkatan peruntukan adalah berikutan penambahbaikan kadar bayaran kepada penerima,” katanya menerusi kenyataan akhbar hari ini.
Katanya, bagi memastikan program BPR disasarkan kepada mereka yang benar-benar layak, tempoh permohonan rayuan akan dibuka mulai 15 hingga 30 Jun depan.

Tengku Zafrul berkata, dengan adanya proses rayuan ini, sebahagian daripada mereka yang telah ditolak permohonannya masih diberi peluang untuk mengemukakan rayuan berserta dokumen yang berkaitan untuk disemak semula oleh Lembaga Hasil Dalam Negeri (LHDN).
Dalam pada itu, Tengku Zafrul berkata, fasa satu pembayaran BPR berjumlah RM1.93 bilion telah dibayar kepada 8.4 juta penerima bermula 24 Februari sehingga 1 April lalu.
Secara keseluruhan, katanya, fasa satu dan dua BPR membabitkan komitmen kewangan berjumlah RM4.68 bilion yang memberi manfaat kepada 8.4 juta penerima.
“Mengimbas kembali, Bantuan Prihatin Nasional (BPN) 2.0 berjumlah RM1.91 bilion kepada golongan B40 juga telahpun dibayar mulai 21 Januari lalu.
“Oleh itu, setakat ini, jumlah keseluruhan bantuan langsung kerajaan merangkumi BPN2.0 dan BPR Fasa 1 dan 2 yang telah dan akan disalurkan bagi golongan B40 adalah bernilai RM6.59 bilion,” katanya. – K! ONLINE


Dua wanita antara dipenjara kes pecah rumah
Oleh NUR SYAZWANA MANSOR

4 Mei 2021, 4:15 pm
SUNGAI PETANI – Enam individu termasuk dua wanita dijatuhi hukuman penjara antara empat hingga 11 bulan oleh Mahkamah Majistret di sini hari ini atas tuduhan pecah rumah di Persiaran Aman Jaya, Bandar Amanjaya di sini, bulan lalu.
Mereka ialah Mohd. Shahir Harun, 32; Muhamad Fahmi Adnan, 24; Mohd. Zainol Rashidie Abdul Ghani, 26; Rosli Hamid, 54; Siti Salbiah Awang, 35, dan Nurul Izzatie Ruslizan, 24.
Kesemua tertuduh membuat pengakuan bersalah sebaik pertuduhan terhadap mereka dibacakan di hadapan Majistret, Nadhirah Abdul Rahim.
Mengikut kertas pertuduhan, mereka didakwa bersama seorang lagi yang masih bebas mencuri peralatan rumah dan dapur di rumah milik Mohd. Husainizam Husain, 44, di Bandar Amanjaya di sini antara pukul 2 pagi hingga 2 petang, 22 April lalu.
Pendakwaan dilakukan mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan.
Dua tertuduh iaitu Mohd. Shahir dan Rosli turut didakwa di bawah Seksyen 414 Kanun Keseksaan atas kesalahan melupuskan barangan curi berupa sebuah televisyen jenama Sharp pada tarikh dan hari yang sama di Kampung Pengkalan Lebai Man di sini. – K! ONLINE


Lagi produk kosmetik beracun dikesan
Oleh SITI A'ISYAH SUKAIMI

4 Mei 2021, 4:41 pm
PUTRAJAYA – Bahagian Regulatori Farmasi Negara (NPRA), Kementerian Kesihatan (KKM) mengesan tiga produk kosmetik mengandungi racun berjadual melibatkan Deeja Cosmetic Yulai Cream, Deeja Cosmetic Laila Cream dan Deluxe Beauty-Ultra Lightening Cream Pearl Perfect Fairness.
Produk Deeja Cosmetic Yulai Cream disahkan mengandungi hydroquinone, Deeja Cosmetic Laila Cream pula dengan kandungan merkuri dan betamethasone 17-valerate manakala, Deluxe Beauty-Ultra Lightening Cream Pearl Perfect Fairness mengandungi merkuri.
Ketua Pengarah Kesihatan, Tan Sri Dr. Noor Hisham Abdullah berkata, notifikasi produk kosmetik tersebut telah dibatalkan oleh Pengarah Kanan Perkhidmatan Farmasi KKM serta tidak lagi dibenarkan untuk dijual di Malaysia.
“Produk mengandungi hydroquinone dan betamethasone 17-valerate adalah ubat yang perlu berdaftar dengan Pihak Berkuasa Kawalan Dadah dan hanya boleh digunakan dengan nasihat ahli profesional kesihatan.
“Penggunaan produk yang mengandungi bahan-bahan tersebut tanpa pengawasan ahli profesional kesihatan boleh menyebabkan kesan-kesan sampingan tidak diingini,” katanya dalam satu kenyataan akhbar di sini hari ini.

Antara produk kosmetik mengandungi racun yang dikhuatiri memudaratkan pengguna.
Noor Hisham menjelaskan, hydroquinone boleh menyebabkan kemerahan pada kulit yang disapu, ketidakselesaan, perubahan warna kulit tidak diingini, kulit menjadi hipersensitif, boleh menghalang proses pigmentasi yang mengurangkan perlindungan kulit daripada pancaran sinar UV berbahaya dan boleh meningkatkan risiko kanser kulit.

“Betamethasone 17-Valerate pula boleh menyebabkan bahagian kulit muka yang disapu menjadi nipis dan mudah mengalami iritasi, berjerawat, perubahan pada pigmentasi kulit dan meningkatkan risiko untuk diserap ke dalam sistem peredaran darah yang boleh membawa kesan mudarat.
“Merkuri dilarang di dalam produk kosmetik kerana boleh memudaratkan kesihatan. Ia boleh diserap masuk ke dalam badan dan menyebabkan kerosakan pada buah pinggang dan sistem saraf.
“Selain itu, merkuri juga boleh mengganggu perkembangan otak kanak-kanak yang masih kecil atau belum dilahirkan serta boleh menyebabkan ruam, iritasi dan perubahan lain pada kulit,” katanya. – K! ONLINE


17.7 juta rakyat Malaysia sudah dibanci
Oleh ROHANA MOHD. NAWI

4 Mei 2021, 4:31 pm
BACHOK – Jabatan Perangkaan Malaysia telah membanci seramai 17.7 juta rakyat Malaysia bermula awal tahun ini hingga 2 Mei lalu.
Timbalan Pesuruhjaya Banci Malaysia, Nazaria Baharudin berkata, jumlah itu menunjukkan kira-kira 54 peratus daripada 32.7 juta seluruh rakyat negara ini sudah dibanci dalam tempoh itu.
Beliau berkata, meskipun negara sedang dilanda penularan wabak Covid-19, pihaknya akan terus menjalankan tanggungjawab untuk menyelesaikan kerja-kerja membanci seluruh rakyat di negara ini.
“Sehubungan dengan itu, kita akan membuat penambahan pengambilan seramai 2,000 pembanci di seluruh negara yang menjadikan jumlah keseluruhan seramai 9,000.
“Penambahan itu merupakan salah satu cara terbaik untuk Jabatan Perangkaan Malaysia menyelesaikan kerja-kerja banci meskipun dalam tempoh perlaksanaan Perintah Kawalan Pergerakan (PKP) di beberapa negeri,” katanya.
Beliau berkata demikian ketika ditemui pemberita Program Turun Padang Timbalan Ketua Perangkaan Malaysia Bersama Media Bagi Publisiti Banci 2020 di Kampung Balai di sini hari ini.

Sehubungan dengan itu, menurut Nazaria , beliau berharap orang ramai agar tidak takut apabila didatangi pembanci kerana mereka sudah dilatih untuk mematuhi prosedur operasi standard (SOP) sebelum keluar bertugas.
Dalam perkembangan lain, ujarnya, seramai 1.4 juta rakyat di Kelantan telah dibanci dan proses pembancian itu akan lengkap sepenuhnya tidak lama lagi.
“Kelantan merupakan antara negeri yang terawal yang akan selesai operasi Banci Malaysia 2020.
“Berdasarkan rekod, sebanyak 419,000 buah rumah di Lojing di Gua Musang,Jeli, Tanah Merah, Tumpat, Pasir Puteh dan Machang telah selesai dibanci,” ujarnya. – K! ONLINE


Beruang matahari ditemui mati dilanggar
Oleh NOOR HAYATI MAMAT

4 Mei 2021, 4:09 pm
HULU TERENGGANU – Seekor beruang matahari jantan ditemui mati dipercayai akibat dilanggar kenderaan di Batu 23, Jalan Kuala Berang-Ajil, di sini semalam.
Bangkai haiwan liar yang beratnya dianggarkan 100 kilogram ditemui bergelimpangan di atas jalan raya pada pukul 10 malam.
Pengarah Jabatan Perlindungan Hidupan Liar dan Taman Negara (Perhilitan) Terengganu, Dr. Abdul Malek Mohd. Yusof berkata, anggota agensinya bergegas ke lokasi kejadian sebaik menerima maklumat berhubung penemuan bangkai beruang matahari berkenaan.
“Sewaktu ditemui, haiwan liar dengan nama saintifiknya ‘helarctos malayanus’ mempunyai kesan kecederaan parah di bahagian kepala dan beberapa anggota badan
“Kita percaya beruang matahari itu telah dilanggar hingga maut sewaktu melintas jalan di laluan tersebut,” katanya ketika dihubungi Kosmo! di sini hari ini.
Abdul Malek berkata, bangkai haiwan dilindungi itu telah diambil anggota Perhilitan bagi tujuan pelupusan.

Kosmo! Online 1 April lalu melaporkan seekor beruang matahari betina maut selepas dirempuh sebuah kereta Mercedes Benz dinaiki empat sekeluarga di Kilometer 388.9 Lebuh Raya Pantai Timur 2 (LPT2) berhampiran Ajil di sini. – K! ONLINE


KPLB salur RM5 bilion bagi pembangunan luar bandar
Oleh SUBKHI SUDARJI

4 Mei 2021, 4:35 pm
BANGI – Kementerian Pembangunan Luar Bandar (KPLB) telah menggunakan kira-kira RM5 bilion bagi projek pembangunan ekonomi dan prasarana sepanjang tahun lalu yang memberi manfaat kepada pembangunan ekonomi penduduk luar bandar.
Timbalan Menteri II KPLB,  Datuk Henry Sum Agong berkata, daripada jumlah keseluruhan peruntukan sebanyak RM 5.5 bilion, 92 peratus atau kira-kira RM5 bilion telah digunakan untuk pembangunan kawasan luar bandar sepanjang tahun lalu.
Katanya,  perbelanjaan itu merangkumi pembinaan Projek Perumahan Rakyat Termiskin (PPRT) untuk membantu menyediakan rumah yang selesa dan selamat bagi didiami oleh golongan miskin serta miskin tegar.
“Sepanjang tahun lalu, sebanyak 8,291 rumah telah dibaik pulih dan 1,428 rumah dibina baharu yang memberi manfaat kepada lebih 48,000 penerima dari golongan miskin dan miskin tegar,” katanya.
Beliau berkata demikian ketika berucap pada Majlis Perhimpunan Bulanan KPLB dan pelancaran  platform pembelajaran digital dikenali sebagai platform KPLB LEARNING HUB di  Dewan Gemilang Institut Kemajuan Desa (INFRA), hari ini.
Seramai 1,300 pegawai dan kakitangan kementerian serta agensi di bawahnya daripada gred 29 hingga JUSA/Turus akan dilibatkan dalam pembelajaran digital mulai bulan Mei ini hingga April tahun selama 12 bulan.

Sementara itu, Henry berkata, bagi pembangunan prasarana pula, KPLB telah membina Jalan Luar Bandar (JALB) sepanjang 182.85 kilometer yang memberi manfaat kepada 42,700 penduduk di kawasan luar bandar untuk ke kawasan-kawasan bandar atau ke tempat-tempat awamlain.
“Selain kemudahan jalan raya, bekalan air bersih juga penting untuk dinikmati semua lapisan rakyat.
“KPLB telah menyediakan kemudahan bekalan air bersih kepada 10,917 buah rumah yang memberi manfaat kepada 54,585 penduduk luar bandar di seluruh negara,” jelasnya. – K! ONLINE


Artis luar negara promosi vaksin, artis Malaysia sibuk langgar SOP – Netizen
Oleh KOSMO!

4 Mei 2021, 4:29 pm
PETALING JAYA – Marah dan tidak puas hati.
Itu yang dapat ditakrifkan tentang perasaan segelintir rakyat Malaysia berhubung isu rentas negeri dan pelanggaran prosedur operasi standard (SOP) dalam kalangan selebriti tanah air.
Sejak kelmarin, nama dua figura terkenal, Datuk Seri Siti Nurhaliza, 42, dan Neelofa, 32, tidak pernah sunyi daripada menjadi topik perbualan netizen dalam semua platform media sosial.
Sehingga kini, nama Neelofa juga masih sohor kini dalam Twitter.
Hasil tinjauan dalam media sosial, rata-rata netizen berpendapat terdapat segelintir golongan selebriti di Malaysia terlalu mementingkan diri sehingga berani melanggar undang-undang yang telah ditetapkan oleh pihak berkuasa.
Malah, ada juga membandingkan usaha selebriti tanah air dengan negara jiran iaitu Singapura yang aktif mempromosikan kepentingan pengambilan vaksin Covid-19.

Perkara tersebut tercetus selepas tular sebuah video selebriti popular Singapura, Gurmit Singh yang terkenal menerusi sitkom Phua Chu Kang mempromosikan isu vaksin dalam kalangan rakyat negara tersebut.
Tangkap layar ciapan seorang pengguna Twitter tentang isu berkenaan.
“Selebriti Singapura hebahkan tentang vaksin manakala artis Malaysia pula promosi cara hendak melanggar SOP, berulang-kali,” tulis seorang pengguna Twitter, @wanbasmu.
“Hendak harap golongan selebriti (Malaysia) promosi vaksin? Mereka sibuk langgar SOP seperti pertandingan siapa paling kayangan dan kebal,” tulis seorang lagi netizen, @elwaiemaren.
Netizen membuat dakwaan segelintir golongan selebriti di Malaysia kurang mempromosikan pengambilan vaksin.
Kosmo! semalam turut melaporkan Siti telah membuat permohonan maaf tentang majlis Tahnik anak lelakinya yang didakwa melanggar SOP.
Sehingga kini, pihak berkuasa juga telah mengumumkan bakal melakukan siasatan terhadap dua figura tersebut.
Untuk rekod, Neelofa dan beberapa ahli keluarganya lain telah dikompaun pihak berkuasa atas kesalahan pelanggaran SOP pada majlis perkahwinannya serta salah guna kebenaran rentas negeri ke Pulau Langkawi pada Mac lalu. – K! ONLINE


Pantau gejala sakit kepala, lebam lepas terima  AstraZeneca
Oleh NOR IDAYU BOSRO

4 Mei 2021, 3:49 pm
PUTRAJAYA – Sakit kepala luar biasa dan kesan lebam pada kulit antara gejala yang perlu diberi perhatian para penerima vaksin AstraZeneca dalam tempoh antara empat hari hingga empat minggu selepas menerima vaksin Covid-19 tersebut.
Menteri Kesihatan, Datuk Seri Dr. Adham Baba berkata, orang ramai perlu mendapatkan rawatan segera jika mereka mengalami sakit kepala luar biasa disertai dengan pandangan kabur, loya dan muntah serta sukar bertutur, lemah, mengantuk atau sawan.
Beliau berkata, gejala lain termasuklah sakit kepala teruk yang tidak berkurangan dengan ubat tahan sakit dan sakit kepala semakin teruk apabila berbaring atau semasa membongkok.
“Selain itu mungkin ada gejala lain seperti bintik-bintik kecil pada kulit atau berlaku pendarahan selain sukar bernafas, sakit dada, bengkak pada kaki atau sakit perut yang berterusan.
“Justeru, orang ramai dinasihatkan untuk sentiasa memantau tahap kesihatan mereka dan mendapatkan rawatan segera jika mengalami gejala-gejala berkenaan dalam masa tempoh empat hari hingga empat minggu selepas menerima vaksin AstraZeneca,” katanya dalam satu kenyataan di sini hari ini.
Mengulas lanjut, Adham berkata, pengamal perubatan perlu membuat pemeriksaan lanjut untuk mengesahkan sama ada gejala yang ditunjukkan adalah disebabkan pembekuan darah.

Beliau berkata, pengamal perubatan yang merawat kes tersebut juga pula perlulah menyiasat sama ada kes telah menerima vaksin dalam masa 30 hari sebelum gejala bermula.
“Sehubungan itu, pemeriksaan-pemeriksan berkaitan termasuk pemeriksaan darah dan radiologi perlu dijalankan dengan seberapa segera.
“Rawatan serta-merta perlu diberikan jika keputusan ujian menunjukkan pembekuan darah benar-benar berlaku,” katanya.
Tambahnya, pakar hematologi juga perlu dihubungi dengan segera untuk mendapatkan khidmat nasihat.
“Pengamal perubatan juga perlu membuat laporan Adverse Event Following Immunisation (AEFI) kepada Bahagian Regulatori Farmasi Negara,” ujarnya.
Adham berkata, Kementerian Kesihatan akan sentiasa memantau kejadian darah beku dengan pelaksanaan pemberian vaksin AstraZeneca kepada orang ramai secara sukarela yang dijangka bermula esok.
Katanya, pihak kementerian juga memberi jaminan bahawa rawatan segera akan diberikan jika kes darah beku susulan pemberian vaksin tersebut benar-benar berlaku. -K! ONLINE


Cuma 70 tetamu hadir, Sheera Iskandar selamat nikahi anggota polis
Oleh MOHAMMAD SHAHEMY AZMI

4 Mei 2021, 4:39 pm
PETALING JAYA – Pelakon yang popular menerusi drama bersiri Gerak Khas, Sheera Iskandar akhirnya menamatkan zaman jandanya apabila sah menjadi isteri kepada seorang anggota polis, Mohd. Halim Abdul Gani dalam satu majlis pernikahan yang diadakan secara kecil-kecilan semalam.
Dalam majlis pernikahan yang diadakan di Magica, Quill Mall, Kuala Lumpur itu, Sheera atau nama sebenarnya Tengku Shahira Ilani Tengku Iskanda telah menerima mas kahwin sebanyak RM1,000 berserta dulang hantaran satu berbalas satu.
Pasangan telah dinikahkan oleh juru nikah dari Jabatan Agama Islam Wilayah Persekutuan (JAWI), Muhammad Firudz Saderi.
Menerusi video yang dimuat naik dalam Instagram rakan artis, Salina Saibi, Sheera atau nama sebenarnya Tengku Shahira Ilani Tengku Iskandar kelihatan begitu manis dan anggun mengenakan busana pengantin berona putih sambil memakai topeng pelitup muka dan dipimpin suaminya berjalan di atas pentas utama.
“Akhirnya. Sahabat yang sangat baik. Gembira untuk awak dan syukur alhamdulillah. Mari kita doakan kebahagian mereka di bulan Ramadan yang mulia ini. Amin.,” tulis Salina.
Difahamkan, majlis pernikahan tersebut yang diadakan secara tertutup hanya dihadiri kira-kira 70 orang tetamu yang terdiri dalam kalangan keluarga dan kenalan rapat dengan mengikut prosedur operasi standard (SOP) yang ditetapkan.

Kosmo! sebelum ini pernah melaporkan bahawa anak kepada pelakon veteran, Aznah Hamid itu bakal mengakhiri zaman jandanya dengan seorang anggota polis dikenali sebagai Mr. H dan bertugas di Melaka.
Untuk rekod, Sheera pernah berkahwin dengan seorang lelaki bernama Abdullah Harun pada Ogos 2015, namun bercerai pada 2018.
Antara rakan artis yang turut hadir bagi meraikan pasangan itu ialah Abby Abadi dan Salina Saibi. Turut kelihatan, penerbit drama Gerak Khas iaitu Datuk Yusof Haslam dan isteri Datin Fatimah Ismail. -K! ONLINE


Mercun bernilai hampir setengah juta dirampas
Oleh EDDY AQMAL MOHAMED HAMIDI

4 Mei 2021, 3:32 pm
KAJANG – Sebanyak 451 kotak mengandungi mercun pelbagai jenama dianggarkan bernilai RM507,700 berjaya dirampas dalam serbuan Ops Kontraban di sebuah premis di Jalan Bistari, Taman Universiti, Sungai Tangkas, di sini, semalam.
Pegawai Pemerintah Batilion 4 Pasukan Gerakan Am (PGA) Polis Diraja Malaysia (PDRM) Superintendan Rizal Mohamed berkata, turut ditahan dalam serbuan kira-kira pukul 4 petang adalah seorang lelaki tempatan berusia 42 tahun.
“Hasil pemeriksaan dilakukan, kami menemui dan merampas sebanyak 451 kotak mercun pelbagai jenis dianggarkan bernilai RM507,700 di lokasi terbabit.
“Semakan mendapati semua mercun berkenaan tidak tersenarai sebagai mercun yang diluluskan oleh Kementerian Dalam Negeri (KDN) dan PDRM pada tahun ini,” katanya dalam kenyataan akhbar hari ini.
Menurut Rizal, turut dirampas adalah beberapa unit telefon bimbit pelbagai jenama yang menjadikan jumlah keseluruhan rampasan bernilai RM509,600.
“Tangkapan dan rampasan telah dibawa ke Balai Polis Kajang untuk tindakan lanjut di bawah Seksyen 8 Akta Bahan Letupan, 1957 (Akta 207).

“Tangkapan dan rampasan ini dipercayai berjaya memutuskan satu rangkaian sindiket penyimpanan dan pengedaran mercun di sekitar Lembah Klang,” ujar beliau.
Tambah Rizal, masyarakat diseru memberi kerjasama dan menyalurkan sebarang maklumat kepada pihak polis berkaitan sebarang aktiviti menyalahi undang-undang. – K! ONLINE


Remaja 16 tahun edar dadah di Felda
Oleh KOSMO!

4 Mei 2021, 2:42 pm
JERANTUT – Seorang remaja berusia 16 tahun antara sembilan individu yang ditahan dalam Operasi Tapis Khas yang dilakukan pihak polis di Felda Sungai Tekam Utara dan Felda Lepar Utara di sini kelmarin.
Dalam operasi melibatkan empat serbuan di kawasan tanah rancangan Felda itu polis berjaya merampas dadah bernilai RM26,107 yang terdiri daripada dadah jenis syabu seberat 70.13 gram, heroin (200.2 gram), ganja (3.81 gram), air ketum (23 liter) dan daun ketum (1.63 kilogram).
Timbalan Ketua Polis Daerah Jerantut, Deputi Superintendan Azman Mat Khamis berkata, remaja berusia 16 tahun berkenaan yang turut positif dadah jenis syabu dipercayai aktif mengedar dadah di kawasan Felda sejak sebulan lalu.
“Remaja berusia 16 tahun berkenaan ditahan di belakang rumah didiami suspek dan polis turut menemukan dadah jenis heroin seberat 161.2 gram serta syabu seberat 11 gram bernilai RM6,480.
“Penglibatan remaja ini sebagai pengedar serta penagih dadah sewajarnya dipandang serius oleh semua pihak yang menunjukkan kegiatan tersebut semakin bermaharajalela di kawasan Felda daerah ini khususnya membabitkan golongan bawah umur,”katanya dalam sidang akhbar di IPD Jerantut di sini, hari ini.
Menurut Azman Mat, remaja yang tidak bersekolah itu ditahan di bawah Akta Dadah Berbahaya (ADB) 1952 dan kemungkinan didakwa di bawah Akta Juvana memandangkan masih di bawah umur.

Dalam pada itu beliau berkata, dalam satu serbuan berasingan polis berjaya merampas dadah jenis syabu seberat 6.86 gram selepas menahan seorang lelaki berusia 44 tahun di tepi Jalan Felda Kota Gelanggi di sini.
Katanya, penahanan lelaki berkenaan membawa tangkapan ke atas dua lagi lelaki berusia 25 dan 46 tahun di sebuah stesen minyak di Felda Sungai Tekam Utara serta rampasan pelbagai jenis dadah bernilai RM6,350.
“Ketiga-tiga lelaki berkenaan yang dipercayai menjadi pengedar dadah sejak 2020 ditahan di bawah Seksyen 39B ADB 1952 yang sekiranya sabit kesalahan membawa hukuman mati mandatori dan siasatan mendapati mereka mempunyai rekod kesalahan lampau di bawah akta yang sama dan Langkah-langkah Pencegahan Khas (LLPK).
“Dalam satu serbuan berasingan di Felda Lepar Utara di sini, polis berjaya menahan lima lelaki berusia antara 30 tahun hingga 62 tahun serta merampas dadah syabu seberat 0.13 gram, ganja (2.81 gram), daun ketum (1.63 kilogram), air ketum (23 liter) dan rokok seludup (32 kotak),” ujarnya.
Sementara itu, Azman berkata, polis akan terus menggiatkan operasi berdasarkan maklumat diperoleh terutamanya kawasan Felda yang sudah lama menjadi sarang pengedaran dan penagihan dadah.
“Kes penangkapan remaja berusia 16 di Felda Tekam Utara semalam membuktikan kegiatan ini semakin berleluasa dan dikhuatiri golongan bawah umur sudah lama berjinak dengan najis dadah,”ujarnya. – K! ONLINE


Lima kertas kerja telah dibentangkan – MAFI
4 Mei 2021, 3:27 pm
PETALING JAYA – Sebanyak lima kertas kerja telah dibentangkan termasuk cadangan Pelan Tindakan Dasar Sekuriti Makanan Negara dalam satu Mesyuarat Jawatankuasa Eksekutif Mengenai Dasar Sekuriti Makanan Negara di Putrajaya semalam.
Kementerian Pertanian dan Industri Makanan (MAFI) dalam satu kenyataan berkata, mesyuarat yang dijadualkan untuk bersidang sekurang-kurangnya dua kali setahun itu bertujuan membincangkan hala tuju, strategi dan isu berkaitan Sekuriti Makanan Negara.
“Pelan Tindakan Dasar Sekuriti Makanan Negara yang dicadangkan adalah mengikut kluster-kluster yang telah ditubuhkan sebelum ini iaitu Kluster Ketersediaan, Kluster Kebolehcapaian, Kluster Keselamatan Makanan dan Pemakanan dan Kluster Kestabilan dan Kemampanan.
“Topik lain dibincangkan seperti, tindakan pengukuhan pemantauan import daging, strategi menangani isu bekalan dan kenaikan harga bawang, Status Program Smart Sawah Berskala Besar (Smart SBB) dan Prestasi Negara dalam Indeks Prestasi Malaysia Dalam Indeks Sekuriti Makanan Global (GFSI) 2020,” katanya dalam satu kenyataan di sini hari ini.
Mesyuarat tersebut dipengerusikan Menteri Pertanian dan Industri Makanan, Datuk Seri Dr. Ronald Kiandee dengan kehadiran secara online iaitu 17 ahli tetap yang terdiri daripada ketua-ketua setiausaha kementerian, ketua-ketua jabatan dan agensi. – K! ONLINE


Ular sawa 150 kilogram ditangkap
Oleh NIK SUKRY RAMLI

4 Mei 2021, 2:56 pm
PEKAN – Kehadiran ular sawa batik dianggarkan seberat 150 kilogram berhampiran tapak projek solar dekat Kuala Pahang di sini, pagi semalam, mengejutkan pekerja tapak projek berkenaan.
Ular sawa sepanjang kira-kira enam meter itu dikesan pekerja tapak projek itu di dalam parit dalam kawasan projek berkenaan sekitar pukul 8 pagi.
Pegawai Angkatan Pertahanan Awam Malaysia (APM) Pekan, Azamshah Apearal berkata, pihaknya menerima panggilan mengenai penemuan reptilia itu kira-kira pukul 8.20 pagi.
“Seramai enam pegawai dan anggota APM daerah dikejarkan ke lokasi sebaik menerima laporan penemuan ular sawa berkenaan dan kami mengambil masa kira-kira 25 minit untuk menangkap dan mengalihkan ular sawa itu daripada parit terbabit.
“Kita terpaksa menggunakan lori dari tapak projek tenaga solar berkenaan untuk membawa ular sawa itu ke pejabat APM Pekan berikutan saiz sangkar dibawa pegawai dan anggota kami tidak boleh memuatkan ular terbabit,” katanya di sini, hari ini.
Azamshah berkata, bagi memastikan reptilia terbabit tidak mengalami tekanan atau mati, pihaknya melepaskan ular sawa terbabit di kawasan hutan di sekitar daerah Pekan pada pukul 12 tengah hari semalam.

“Kami lepaskan ular sawa batik ini di lokasi yang sesuai dan jauh daripada ancaman manusia,”ujarnya. – K! ONLINE


Geng Dobi Tiguan curi duit kedai dobi tumpas
Oleh ASLIZA MUSA

4 Mei 2021, 2:37 pm
IPOH – Polis berjaya menyelesaikan sekurang-kurangnya 16 kes curi duit di kedai dobi layan diri dan pecah rumah di daerah ini dengan penahanan tiga lelaki ‘Geng Dobi Tiguan’ dalam tangkapan berasingan pada 25 April lalu.
Ketiga-tiga lelaki berusia 21, 25 dan 26 itu diberkas oleh sepasukan pegawai dan anggota dari cawangan D4, Bahagian Siasatan Jenayah Ibu Pejabat Polis Daerah (IPD) Ipoh di Bercham dan Tambun.
Ketua Polis Daerah Ipoh, Asisten Komisioner A. Asmadi Abdul Aziz berkata, tangkapan ke atas suspek dibuat susulan laporan diterima pihaknya mengenai kes kecurian duit di kedai dobi layan diri di Tambun, Ampang Baru, Simpang Pulai dan Kampung Rapat.
Katanya, sebanyak sembilan laporan polis bersabit kejadian itu diterima dalam tempoh 10 hingga 24 April lalu.
“Bertindak atas risikan dan maklumat, kita berjaya menahan tiga lelaki di mana tangkapan pertama berusia 25 tahun itu adalah tahanan di bawah Akta Pencegahan Jenayah (POCA) 1959 dari Selangor yang sedang menjalani hukuman di Bercham sejak 4 Mac 2020.
“Siasatan mendapati, lelaki yang mempunyai 29 rekod lampau itu bertindak merekrut ahli lain untuk turut melakukan kegiatan jenayah,” katanya dalam sidang akhbar di IPD Ipoh di sini hari ini.

Menurut beliau, dua lelaki yang ditahan juga masing-masing mempunyai lima dan 13 rekod lampau bersabit pelbagai kesalahan melibatkan kes jenayah dan dadah.
Katanya, hasil tangkapan ke atas suspek, pihaknya merampas peralatan yang digunakan untuk kegiatan pecah rumah seperti pemotong besi, gerudi dan spanar.
“Modus operandi kumpulan ini adalah menyewa kereta jenis Volkswagen Tiguan dengan menggunakan identiti palsu dan menyasarkan rumah inap desa, kedai dan kedai dobi layan diri sebagai lokasi kegiatan jenayah mereka.
“Siasatan ke atas mereka mengakui terlibat dalam 16 kes curi duit kedai dobi dan pecah rumah di sekitar Ipoh dan satu kes di Kuala Kangsar. Jumlah kerugian keseluruhan dianggarkan RM50,000,” katanya.
Tambah beliau, pihak polis juga sedang mengesan seorang lagi suspek iaitu R. Devindren Dass, 25, bagi membantu siasatan.
“Identiti lelaki itu dimaklumkan sendiri oleh tiga suspek dan kita minta dia segera tampil ke balai-balai polis berhampiran untuk siasatan,” katanya. – K! ONLINE


Abdul Hamid perlu dipanggil segera dan disiasat SPRM
Oleh MOHD. HUSNI MOHD. NOOR

4 Mei 2021, 2:50 pm
PUTRAJAYA – Suruhanjaya Pencegahan Rasuah Malaysia (SPRM) perlu memanggil segera bekas Ketua Polis Negara, Tan Sri Abdul Hamid Bador susulan pendedahannya mengenai ahli politik yang terbabit rasuah.
Perkara itu dimaklumkan Presiden Parti Bumiputera Perkasa Malaysia (PUTRA) Datuk Ibrahim Ali pada sidang akhbar selepas mengemukakan aduan kepada SPRM, di sini hari ini.
Ibrahim berkata, pendedahan dibuat oleh Abdul Hamid adalah perkara yang serius dan perlu diambil perhatian sewajarnya oleh SPRM.
Beliau berkata, SPRM perlu menyiasat segera dakwaan itu malah, Abdul Hamid juga dikehendaki mendedahkan satu persatu nama ahli politik yang dimaksudkan itu.
“Isu (pendedahan) ini betul-betul serius kerana selama ini ia (dakwaan ahli politik terbabit rasuah) didedahkan orang-orang biasa namun, kali ini ia dibongkarkan sendiri oleh Ketua Polis Negara,” katanya ditemui wartawan selepas menyerahkan aduan kepada SPRM.
Aduan berkenaan diserahkan sendiri Ibrahim kepada Pengarah Kanan Siasatan SPRM,  Datuk Seri Noor Azlan Razali.

Katanya, SPRM menyambut baik aduan yang beliau kemukakan itu dan memberi jaminan untuk menyiasat perkara itu.
Ibrahim berkata, beliau juga mahu SPRM menyiasat dakwaan kononnya Menteri Dalam Negeri, Datuk Seri Hamzah Zainuddin mencampuri urusan pelantikan pegawai-pegawai tinggi dalam pasukan Polis Diraja Malaysia (PDRM).
Menurutnya, urusan pelantikan tersebut adalah di bawah kuasa dan tanggungjawab Ketua Polis Negara walaupun Menteri Dalam Negeri adalah Pengerusi Suruhanjaya Pasukan Polis (SPP).
“Dari struktur organisasi, Abdul Hamid adalah Ketua Pegawai Eksekutif kepada agensi kepolisan yang mengurus PDRM dan operasinya malah, lebih mengetahui secara mendalam siapa yang patut dilantik atau tidak dilantik,” katanya.
Katanya, siasatan ke atas pendedahan dibuat Abdul Hamid kelak akan membantu pelaksanaan undang-undang dan peraturan-peraturan yang wajib diikuti oleh semua kakitangan kerajaan dan ahli politik yang berjawatan dalam kerajaan.
Jelasnya lagi, keyakinan rakyat terhadap PDRM termasuk SPRM dan agensi penguat kuasa lain perlu dikembalikan semula. – K! ONLINE


Beli-belah online guna Aplikasi PLUS
Oleh ZULKIFLI MANZOR

4 Mei 2021, 3:42 pm
PETALING JAYA – Orang ramai terutama pengguna Lebuhraya Utara-Selatan (PLUS) kini boleh membeli-belah secara dalam talian menerusi Aplikasi PLUS.
PLUS Malaysia Berhad (PLUS) berkata, PLUS berkolaborasi dengan Lazada Malaysia untuk tujuan itu.
“Aplikasi PLUS kini menampilkan ikon Lazada di mana pelanggan boleh menikmati tawaran pelbagai jenama, produk dan potongan harga istimewa,” kata PLUS dalam satu kenyataan media hari ini.
Ketua Pegawai Komersial PLUS, Christine Liew berkata, pelanggan PLUS akan menikmati tawaran dan ganjaran menarik membeli-belah menerusi Aplikasi PLUS.
Menurut beliau, melalui kerjasama itu, pengguna Aplikasi PLUS akan menikmati baucar eksklusif daripada Lazada Malaysia.
Kata beliau, pembeli baharu berpeluang menebus baucar bernilai RM14 bermula 1 Mei sehingga 31 Mei 2021.

Tambah beliau, manakala pengguna Aplikasi PLUS dan pembeli Lazada Malaysia sedia ada boleh menebus baucar sebanyak RM10 sehingga 5 Mei 2021.
Katanya, orang ramai hanya perlu memuat turun Aplikasi PLUS melalui Google Play atau Apple Store dan mendaftar sebagai ahli PLUSMiles untuk mengakses laman web Lazada di halaman utama PLUSMiles. – K! ONLINE


846 kasut Adidas, Nike tiruan dirampas
Oleh DIYANATUL ATIQAH ZAKARYA

4 Mei 2021, 3:08 pm
MELAKA – Sebanyak 846 pasang kasut tiruan gred ‘medium-low’ jenama Adidas dan Nike bernilai RM12,800 dirampas, manakala seorang lelaki ditahan dalam satu serbuan Op Barang Tiruan di sebuah rumah di Krubong, di sini, semalam.
Dalam serbuan kira-kira pukul 3 petang itu, lelaki berusia 25 tahun tersebut yang juga merupakan pemilik rumah ditahan sepasukan penguat kuasa Kementerian Perdagangan Dalam Negeri dan Hal Ehwal Pengguna (KPDNHEP) negeri.
Pengarah KPDNHEP negeri, Norena Jaafar berkata, serbuan itu merupakan hasil kerjasama dengan wakil pemilik cap dagang jenama Nike dan Adidas yang telah menjalankan siasatan awal ke atas satu akaun e-dagang yang aktif menjual pelbagai jenis kasut, termasuk jenama tersebut.
Katanya, hasil uji beli yang telah dibuat oleh wakil pemilik cap dagang mendapati kasut jenama Nike yang diterima adalah produk tiruan.
“Bertindak atas maklumat siasatan dibuat oleh wakil pemilik cap dagang tersebut, sepasukan lapan penguat kuasa KPDNHEP telah menjalankan serbuan di sebuah rumah yang dijadikan sebagai tempat operasi dan menyimpan stok barangan.
“Hasil pemeriksaan di premis, kita menjumpai sebanyak 345 pasang kasut dan 287 pasang sandal jenama Nike, manakala 214 pasang sandal jenama Adidas yang dipercayai produk tiruan,” katanya ketika dihubungi di sini, hari ini.

Tambahnya, penjualan kasut dan sandal tersebut dipercayai telah aktif sejak tiga bulan lalu dengan meletakkan harga pasaran bermula daripada RM25 sehingga RM150.
“Kualiti barangan yang dijual digredkan sebagai medium-low. Modus operandi perniagaan ini adalah melalui urus niaga dalam talian sahaja dan barangan akan dipos dengan menggunakan perkhidmatan kurier.
“Kita telah merampas kesemua 846 pasang kasut dan sandal tersebut yang bernilai RM12,800 dan menahan seorang lelaki yang merupakan pemilik premis tersebut untuk membantu siasatan,” katanya.
Katanya, pihaknya sedang melengkapkan kertas siasatan sebelum dibawa kepada Timbalan Pendakwa Raya untuk dakwaan mengikut Seksyen 102 (1) (c) Akta Cap Dagang 2019
“Sekiranya pesalah adalah pertubuhan, mereka boleh dikenakan hukuman denda maksimum RM15,000 bagi setiap barang dan RM30,000 untuk kesalahan berikutnya bagi pertubuhan.
“Manakala pesalah individu akan berdepan denda maksimum RM10,000 bagi setiap barang dan penjara sehingga tiga tahun atau kedua-duanya, jika sabit kesalahan,” katanya. K! ONLINE


Ibu paksa anak hisap vape
Oleh ZULKIFLI MANZOR

4 Mei 2021, 2:24 pm
PETALING JAYA – Satu rakaman video seorang kanak-kanak berusia lingkungan setahun lebih dipaksa menghisap menghisap rokok elektrik (vape) tular di media sosial hari ini.
Lebih menyayat hati apabila perbuatan itu dipercayai dilakukan oleh ibu kepada kanak-kanak yang masih memakai lampin tersebut.
Turut tular satu kenyataan menerusi aplikasi Instagram dipercayai ditulis oleh ibu kanak-kanak itu bagi mempertahankan tindakannya itu.
“Suka hati aku nak ‘post’ apa Kalau rasa semak jangan ‘follow’ aku. Aku tak follow pun sibuk ‘comment’ dekat gambar aku.
“Anak aku suka hati aku. Aku yang jaga dia bodoh,” kata kenyataan itu.
Rakaman video tersebut membangkitkan kemarahan rakyat Malaysia dengan rata-rata mengecam perbuatan tidak bertanggungjawab itu.

Terdahulu, wanita yang dipercayai ibu kepada kanak-kanak itu telah memuat naik Instastory anaknya menerusi laman Instagramnya.
Menerusi video tersebut jelas ‘reaksi’ kanak-kanak berkenaan tidak selesa dipaksa menghisap vape berulang kali. – K! ONLINE


Kilang kitar semula minyak terpakai dikompaun RM642,000
Oleh MOHD SYALMIZI HAMID

4 Mei 2021, 2:32 pm
SEBERANG PERAI – Sebuah kilang kitar semula minyak terpakai di Bukit Minyak, Bukit Mertajam di sini dikenakan kompaun sebanyak RM642,000 dan lesennya digantung selepas didapati melakukan pencemaran parit semalam.
Pengarah Jabatan Alam Sekitar (JAS) negeri, Sharifah Zakiah Syed Sahab berkata, premis itu turut diberi arahan membuat pembersihan serta merta dengan menyedut dan membersihkan sisa-sisa minyak yang berada di longkang awam berkenaan.
“Tindakan itu dibuat susulan maklumat orang awam berkaitan isu bau sebelum pegawai JAS menjalankan siasatan pada 30 April sehingga 1 Mei lalu bagi mengesan punca pencemaran.
“Pasukan siasatan telah menemui lapisan minyak di dalam parit awam di kawasan itu,” katanya dalam satu kenyataan hari ini.
Beliau berkata, siasatan lanjut mendapati pencemaran tersebut berpunca daripada premis berkenaan yang menjalankan aktiviti pemprosesan buangan minyak berhampiran lokasi tersebut.
“Pemilik premis didapati tidak melakukan penstoran dengan sempurna dan meletakkan buangan-buangan terjadual di kawasan terbuka sehingga menyebabkan berlaku pelepasan ke dalam parit awam.

“Justeru arahan henti operasi serta merta dikeluarkan untuk menjalankan pembersihan awam dan dikenakan kompaun RM642,000,” katanya lagi.
Beliau berkata, premis itu didapati gagal mematuhi syarat-syarat lesen seperti yang ditetapkan di bawah Seksyen 16, Akta Kualiti Alam Sekeliling 1974. – K! ONLINE


Indonesia tidak berminat beli kapal peronda terpakai AS
Oleh KOSMO!

5 Mei 2021, 10:40 pm
JAKARTA – Pegawai Indonesia menegaskan pendirian bahawa Jakarta tidak berminat untuk membeli kapal lama milik Pengawal Pantai Amerika Syarikat Adak yang pernah digunakan oleh ketika kejadian serangan 11 September 2001, lapor akhbar New York Post, semalam.
“Saya tidak berminat untuk membeli kapal terpakai.
“Lebih baik saya membina kapal sendiri di Indonesia,” ujar Timbalan Laksamana Aan Kurnia yang merupakan ketua Badan Keamanan Laut (Bakamla) kepada CNN Indonesia.
Bakamla adalah agensi maritim Indonesia.
Kapal tersebut, USCG Adak melakar sejarah dalam bidang penyelamat maritim apabila digunakan untuk memindahkan lebih setengah juta orang dari Lower Manhattan, AS pada 11 September 2001.
Kapal tersebut akan ditamatkan khidmatnya pada musim panas tahun ini dan akan dijual kepada Indonesia sebagai aset ketenteraan. – Agensi


5 kawasan di Kajang dinaiki air
Oleh MUHD AFIQ AL-HAFIZ MAT YUSOF

5 Mei 2021, 10:51 pm
PETALING JAYA – Hujan lebat sejak petang tadi menyebabkan lima kawasan di sekitar Kajang mengalami banjir hari ini.
Lima kawasan terbabit terdiri daripada Taman Sungai Jelok, Taman Kantan Permai, Jalan Cheras Batu 13, Kampung Sungai Ramal Baru, dan Jalan Sungai Kantan.
Penolong Pengarah Operasi Bomba Selangor, Hafisham Mohd. Noor berkata, kejadian di Jalan Cheras Batu 13 merupakan paling teruk terjejas.
“Sebanyak 50 buah rumah terlibat dengan paras air tertinggi direkodkan sehingga satu meter.
“Mangsa membabitkan seorang ibu dan bayi. Mereka telah dibawa ke tempat yang selamat manakala penduduk lain tidak mahu berpindah,” katanya ketika dihubungi Kosmo! di sini hari ini.
Mengulas lanjut, Balai Bomba dan Penyelamat dari Bandar Tun Hussein Onn telah ditugaskan ke lokasi kejadian.

“Setakat ini, anggota bomba masih di lokasi kejadian bagi memantau keadaan.
“Sementara, empat lokasi lain yang terjejas tidak membabitkan sebarang mangsa,” jelasnya.
Tambahnya, pegawai dan anggota bomba dari Balai Bomba dan Penyelamat (BBP) Kajang, Semenyih dan Bangi telah ditugaskan bagi keempat-empat kejadian tersebut. – K! ONLINE.


KSM bakal lancar OSHMP 2025
Oleh SUBKHI SUDARJI

5 Mei 2021, 10:11 pm
PUTRAJAYA – Kementerian Sumber Manusia (KSM) bakal melancarkan pelan induk keselamatan dan kesihatan pekerjaan (OSHMP) 2025 pada pertengahan Julai depan bagi melonjakkan tahap Keselamatan dan Kesihatan Pekerjaan (KKP) negara.
Timbalan Menteri Sumber Manusia, Datuk Awang Hashim berkata, OSHMP 2025 sama seperti OSHMP 2015 dan 2020 dengan penambahan dan kerjasama dengan beberapa kementerian terbabit secara bersepadu seperti pihak berkuasa tempatan, Kementerian Perdagangan Antarabangsa dan Industri serta Kementerian Dalam Negeri.
“Penambahan ini membabitkan Akta Standard Minimum Perumahan, Penginapan dan Kemudahan Pekerja 1990 (Akta 446) bagi menjalankan operasi memutuskan rantaian Covid-19 dalam kalangan pekerja asing.
“Majikan perlu mengambil serius serta memberi sokongan kepada kerajaan agar akta ini dapat dilaksanakan dan pekerja tidak dilihat sebagai penyebar rantaian Covid-19,” katanya kepada pemberita selepas majlis penghargaan dan pelantikan Ahli Majlis Negara bagi Keselamatan Dan Kesihatan Pekerja (MNKKP) di sini hari ini.
Pada majlis itu, seramai 15 ahli MNKPP terdiri daripada wakil kerajaan, wakil majikan, wakil pekerja dan wakil badan profesional menerima pelantikan bagi sesi 2021-2024 yang telah berkuat kuasa Februari lalu.
Turut hadir, Menteri Sumber Manusia, Datuk Seri M. Saravanan, Ketua Pengarah Perkhidmatan Awam Malaysia, Tan Sri Mohd. Khairul Adib Abd. Rahman dan Ketua Setiausaha KSM, Datuk Jamil Rakon.

Awang yang juga Pengerusi MNKKP berkata, prestasi KKP negara menunjukkan kadar kemalangan di tempat kerja mencatat penurunan sebanyak 54 peratus dalam tempoh 15 tahun iaitu daripada 5.84 pada 2004 kepada 2.71 (2019).
Menurutnya lagi, kadar kemalangan maut di tempat kerja turut mencatatkan penurunan sebanyak 47 peratus iaitu 7.17 pada 2004 kepada 3.83 (2019).-K!ONLINE


Pemilik tahfiz cederakan pelajar dituduh esok
Oleh MUHD AFIQ AL-HAFIZ MAT YUSOF

5 Mei 2021, 11:09 pm
AMPANG JAYA – Polis selesai menjalankan siasatan terhadap kes penderaan kanak-kanak di sebuah pusat tahfiz di sekitar Ampang Jaya di sini.
Ketua Polis Daerah Ampang Jaya, Asisten Komisioner Mohamad Farouk Eshak berkata, kes berkenaan telah dirujuk ke Timbalan Pendakwa Raya dan akan dituduh di Mahkamah Majistret Ampang esok.
“Suspek pertama merupakan seorang tenaga pengajar tahfiz yang akan dituduh di bawah Seksyen 324 Kanun Keseksaan iaitu dengan sengaja menyebabkan cedera menggunakan senjata dan pertuduhan kedua pula adalah di bawah Akta Imigresen 1959/63.
“Sementara suspek kedua pula akan dituduh di bawah Seksyen 323 Kanun Keseksaan iaitu dengan sengaja menyebabkan cedera,” katanya dalam satu kenyataan di sini hari ini.
Terdahulu, Kosmo! melaporkan lapan pelajar lelaki berusia antara tujuh hingga 15 tahun yang mendakwa didera oleh pemilik sebuah pusat tahfiz di Taman Tun Abdul Razak pada 26 April lalu.
Polis turut menahan sepasang suami isteri berusia 32 dan 52 tahun yang merupakan pemilik pusat tahfiz terbabit pada pukul 3.45 petang.

Kejadian itu terbongkar selepas salah seorang ibu pelajar berkenaan berjumpa dengan anaknya yang berada dalam ketakutan mendakwa telah ditumbuk dan dirotan sehingga mendatangkan kecederaan pada seluruh tubuh. – K! ONLINE


Godam sistem komputer undi diri jadi ratu cantik
Oleh KOSMO!

5 Mei 2021, 10:00 pm
CANTONMENT, FLORIDA – Seorang remaja di Amerika Syarikat dijatuhi hukuman penjara 16 tahun kerana menggodam sistem pengundian pertandingan ratu cantik sekolah bagi membolehkannya memenangi gelaran tersebut pada tahun lepas, lapor akhbar Daily Mail semalam.
Emily Rose Grover, 18, dituduh melakukan kesalahan tersebut bersama ibunya, Laura Rose Carroll, 50, yang merupakan Penolong Pengetua di sebuah sekolah lain di daerah sama, Bellview Elementary School.
Dalam pembacaan pertuduhan, dua beranak itu disabitkan beberapa jenayah seperti kesalahan penggunan sistem komputer, jaringan komputer dan peranti elektronik, penggunaan alat komunikasi dua hala tidak sah dan konspirasi.
Mereka turut dituduh menggodam dan melakukan penipuan komputer yang membolehkan Carroll dan Grover dipenjarakan hingga tahun 2037, jika sabit kesalahan.
Grover turut didapati bersalah menggunakan akses ibunya untuk melihat markah rakan-rakan sekolahnya. – FDLE/Daily Mail
Hasil siasatan mendapati, terdapat 117 undian dibuat terhadap Grover yang dihantar menggunakan alamat protokol internet (IP) yang sama dalam tempoh singkat, sekaligus membawa kepada penemuan bukti yang mengaitkan gadis itu bersama ibunya.
Susulan jenayah itu, Carroll digantung daripada pekerjaannya manakala Grover pula dibuang sekolah. – Agensi


Lagi sekutu Jho Low diperintah bayar tunggakan LHDN RM6.8 juta
Oleh NUZULSHAM SHAMSUDDIN

5 Mei 2021, 10:45 pm
KUALA LUMPUR – Mahkamah Tinggi di sini hari ini memerintahkan Casey Tang Kee Chee yang merupakan sekutu Low Taek Jho atau Jho Low,
membayar cukai pendapatan RM6.8 juta kepada Kerajaan Malaysia selepas gagal memasukkan kehadiran dalam saman yang difailkan kerajaan melalui Lembaga Hasil Dalam Negeri (LHDN).
Perintah penghakiman ingkar yang difailkan oleh LHDN itu dikeluarkan Timbalan Pendaftar Maslinda Selamat bertarikh pada 21 April lalu.
Berdasarkan dokumen, Casey Tang ,56, selaku defendan diperintah membayar faedah pada kadar lima peratus setahun dari tarikh penghakiman sehingga tarikh realisasi dan kos sebanyak RM2,000 kepada kerajaan selaku plaintif.
Sementara itu menurut perakuan ketidakhadiran yang difailkan LHDN pada 20 April lalu, satu afidavit penyampaian writ saman dan penyataan tuntutan bertarikh 4 Disember lalu kepada Casey Tang telah diserahkan secara penyampaian ganti melalui pengiklanan di akhbar Berita Harian pada 16 Mac 2021 dan penampalan di premis beralamat di Taman Sri Endah di sini pada 17 Mac lalu.
Casey Tang adalah bekas Pengarah Eksekutif1Malaysia Development Berhad (1MDB) dan merupakan antara individu yang masih dicari oleh pihak polis berikutan penglibatannya dalam skandal penyelewengan dana syarikat terbabit berjumlah RM2.3 bilion.
Menurut pernyataan tuntutan yang difailkan secara Casey Tang yang dinamakan sebagai defendan mempunyai tunggakan cukai pendapatan selama sembilan tahun bermula 2009 hingga 2019 sebanyak RM6,779,852.36 dan notis-notis taksiran termasuk taksiran tambahan telah dihantar ke alamat terakhir lelaki itu di Taman Sri Endah di sini.

Berdasarkan Akuan Terima Berdaftar (A.R), notis-notis tersebut telah diterima dan kad kuning A.R telah dikembalikan kepada plaintif. Bagaimanapun, defendan sehingga kini masih gagal membayar tunggakan tersebut.
Semalam, kerajaan melalui penghakiman ingkar juga berjaya menuntut tunggakan cukai pendapatan RM67.9 juta daripada seorang lagi sekutu Jho Low iaitu Tan Kim Loong atau Eric Tan.-K!ONLINE


Kereta ditembak polis, penyeludup mercun nekad lari
Oleh ROHANA MOHD. NAWI

5 Mei 2021, 10:37 pm
KOTA BHARU – Seorang lelaki dipercayai anggota sindiket penyeludupan bertindak nekad untuk melarikan diri meskipun kereta dipandunya yang membawa muatan pelbagai jenis mercun telah ditembak anggota polis dalam kejadian di Peringat di sini hari ini.
Dalam kejadian pada pukul 7.05 pagi itu, kereta jenis Honda Accord yang dipandu suspek ditemui telah ditinggalkan di kawasan tanah perkuburan di Kuin, Peringat.
Ketua Polis Kelantan, Datuk Shafien Mamat berkata, sebelum kejadian itu, dua buah kereta peronda polis dari Ibu Pejabat Polis (IPD) Pasir Mas telah mengejar kereta yang dipandu suspek dari Jalan Aur Duri, Ketereh di sini.
Katanya, apabila tiba di kawasan jalan mati di Peringat, suspek enggan memberhentikan kereta dan cuba untuk merempuh anggota polis.
“Insiden itu menyebabkan anggota polis terpaksa melepaskan beberapa das tembakan ke arah kereta suspek yang telah memecut laju ke arah Kampung Seterpa di sini.
“Berpandukan maklumat dan penunjuk arah daripada penduduk kampung, kereta yang dipandu suspek ditemui sudah ditinggalkan di tanah perkuburan di Kuin,” katanya kepada Kosmo! sebentar tadi.

Menurut Shafien, pemeriksaan lanjut telah menjumpai kotak-kotak yang berisi mercun pada bahagian penumpang belakang dan bonet kereta itu.
Katanya, berdasarkan semakan, tiada rekod kes yang melibatkan kehilangan kereta berkenaan dilaporkan.
“Polis sedang mengesan suspek yang memandu kereta itu untuk tindakan selanjutnya,” katanya.
Tambahnya, kes disiasat mengikut Seksyen 307 Kanun Keseksaan, Seksyen 39 Akta Senjata 1970 dan Seksyen 8 Akta Bahan Letupan 1957.-K!ONLINE


Kursus bezakan barang mewah ciplak makin popular di China
Oleh KOSMO!

5 Mei 2021, 10:00 pm
BEIJING –  Golongan kaya di China sanggup membayar wang yang banyak untuk mengikuti kursus bagi membolehkan mereka membezakan barangan mewah  ciplak dengan produk asli, lapor portal berita Oddity Central semalam.
Pasaran barangan mewah palsu di China kini bernilai 4 trilion yuan (RM2.5 trilion). Barangan ciplak itu dikatakan bermutu, menjadikan ia sukar dibezakan.
Extraordinary Luxuries Business School di Beijing menawarkan kursus 7 hari tersebut pada harga 15,800 yuan (RM10,049).
Pengasasnya, Zhang Chen mengajar cara-cara mengenali barangan tiruan seperti huruf mana yang akan bersinar pada kad identifikasi jenama Chanel dan huruf mana pada logo jenama itu  berbentuk segi empat tepat.
Jelas Chen, harga tersebut adalah berpatutan kerana pelajarnya berpeluang belajar perdagangan barangan mewah terpakai.
Institusi Chen merupakan satu-satunya yang menawarkan kursus sedemikian.

Pada 2018, majalah online tempatan,  Sixth Tone menerbitkan artikel berkenaan kursus sama ditawarkan oleh Luxury Appraisal Center. -Agensi


Banjir kilat landa Machang Bubuk ketika waktu buka puasa
Oleh ISWAN SHAFIQ ISA

5 Mei 2021, 11:13 pm
SEBERANG PERAI – Hujan lebat tanpa henti selama beberapa jam sejak petang tadi menyebabkan beberapa kawasan di Bukit Mertajam di sini dinaiki air.
Antara kawasan yang teruk terjejas ialah Machang Bubok serta beberapa kawasan lain di sekitarnya.
Menurut Persatuan Kebajikan dan Sosial Anak-Anak Kampung Machang Bubok, banjir kilat itu juga menyebabkan sehingga hampir 85 peratus kawasan di situ dinaiki air.
Dalam pada itu, tinjauan Kosmo! mendapati, beberapa penduduk yang terkesan akibat bencana itu turut memuat naik hantaran berkaitan di laman sosial Facebook.
Ada yang mendakwa tidak sempat menjamah makanan ketika masuk waktu berbuka puasa disebabkan kelam-kabut kerana terpaksa menguruskan keadaan rumah yang dimasuki air pada ketika itu.
Seorang penduduk yang dikenali sebagai Azman, 50, memberitahu, ini kali pertama dia berdepan dengan kejadian banjir kilat seperti itu sejak tinggal di Machang Bubok lebih 10 tahun lalu.

“Mujurlah rumah saya dibina agak tinggi walaupun terletak di lereng bukit,” katanya ketika dihubungi hari ini.
Sementara itu, ada juga penduduk yang berharap agar Ahli Parlimen Bukit Mertajam, Steven Sim Chee Keong turun padang untuk membantu penduduk yang terjejas dengan seberapa segera. – K! ONLINE


Dua sindiket arak baharu sebulan tumpas
Oleh MOHD YUNUS YAKKUB

5 Mei 2021, 10:30 pm
KLANG – Dua sindiket pengedaran minuman keras yang baharu aktif sebulan lalu tumpas dalam dua serbuan berasingan di sekitar daerah ini, semalam.
Dalam serbuan serentak di Sungai Aur Pelabuhan Klang dan Klang Jaya bermula pukul 11 malam itu turut menahan empat ahli sindiket berusia 21 hingga 28 tahun.
Turut dirampas 335 karton arak pelbagai jenis selain sebuah lori dan dua buah kenderaan lain dengan nilai keseluruhan RM394,636.
Komander Pasukan Polis Marin (PPM) Wilayah 1, Asisten Komisioner Rosman Ismail berkata, kejayaan itu hasil Ops Kontraban dijalankan PPM Pelabuhan Klang yang membuat intipan dan pemantauan di kawasan Sungai Aur bersebelahan sebuah restoran makanan laut.
Katanya, sepasukan tujuh anggota dan pegawai kemudiannya telah mengesan dua buah kenderaan masing-masing jenis Toyota Estima dan van jenis Hiace yang mencurigakan keluar dari kawasan berpagar.
“Dua kenderaan itu kemudiannya berjaya ditahan selepas dikejar pasukan serbuan dengan menahan empat individu.

“Turut ditemukan pelbagai minuman keras di dua buah kenderaan tersebut,” katanya dalam kenyataan hari ini.
Rosman memberitahu, pihaknya turut menjalankan pemeriksaan di kawasan berpagar tempat dua buah kenderaan itu keluar dengan menemui sebuah lori juga mempunyai pelbagai minuman keras tidak mempunyai pelekat hologram Jabatan Kastam.
Tambah beliau, kesemua arak tidak bercukai itu masing-masing melibatkan 207 karton jenis Brona, Ginsberg (115) dan Lambo (13).
“Kesemua minuman keras itu bernilai RM159,636 termasuk cukai.
“Siasatan awal mendapati minuman keras itu adalah untuk pasaran daerah ini dengan sindiket baharu aktif sebulan lalu,” jelasnya.
Kes disiasat mengikut Akta Kastam 1967. -K!ONLINE


12 kertas siasatan dibuka berhubung penularan berita tidak benar
Oleh MUHD AFIQ AL-HAFIZ MAT YUSOF

5 Mei 2021, 8:48 pm
PETALING JAYA – Polis Diraja Malaysia (PDRM) telah membuka sebanyak 12 kertas siasatan di bawah Seksyen 4(1) Ordinan Darurat (Kuasa-Kuasa Perlu) (No. 2) 2021 sejak ia dikuatkuasakan pada 12 Mac lalu.
Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, terbaharu, satu kertas siasatan berhubung kenyataan Facebook oleh penama ‘Muhammad Fahmi Abdullah’ yang dikesan pada Isnin lalu.
“Ia berhubung pesawat penerbangan MH 191 dari New Delhi, India yang dikatakan membawa masuk penumpang ke negara ini melalui Lapangan Terbang Antarabangsa Kuala Lumpur (KLIA).
“Dalam perkembangan lain, PDRM turut menjalankan siasatan terhadap pemilik akaun Facebook ‘Wan Hilmi Wan Mohd. Nor Hilmi’ di bawah Seksyen 504 Kanun Keseksaan serta Seksyen 233 Akta Komunikasi Dan Multimedia 1998 kerana hantaran jelik dan mengaibkan kerajaan,” katanya dalam satu kenyataan di sini hari ini.
Mengulas lanjut, kedua-dua hantaran tersebut dibuat selepas kerajaan mengeluarkan arahan dalam mesyuarat Majlis Keselamatan Negara (MKN) pada 28 April lalu.
“Arahan tersebut bertujuan melaksanakan sekatan sementara penerbangan penumpang keluar masuk dari negara India bagi mencegah kemasukan varian baharu Covid-19 di negara ini.

“Kenyataan yang dikeluarkan oleh pemilik-pemilik akaun Facebook tersebut merupakan berita tidak benar dan boleh menimbulkan kegusaran serta kebimbangan orang ramai dalam usaha kerajaan mengekang penularan wabak Covid-19,” jelasnya.
Katanya, Ordinan Darurat(Kuasa-Kuasa Perlu)(No. 2) 2021 yang diwartakan pada 11 Mac lalu adalah khusus untuk mengekang aktiviti penghasilan dan penularan berita tidak benar yang mempunyai kaitan dengan wabak Covid-19 atau Proklamasi Darurat 2021.
“Ia memberi kuasa kepada PDRM serta Suruhanjaya Komunikasi Dan Multimedia(SKMM) untuk menangkap tanpa waran mana-mana individu atau pertubuhan perbadanan yang cuba menyiarkan atau menyebarkan berita tidak benar khususnya di media sosial.
“Seksyen 4(1) Ordinan Darurat memperuntukkan kesalahan terhadap mana-mana orang yang melalui apa-apa cara dengan niat untuk menyebabkan ketakutan atau menyebarkan berita tidak benar,” tegasnya.
Tambahnya, mana-mana individu yang disabitkan kesalahan boleh didenda tidak melebihi RM100,000 atau penjara selama tempoh tiga tahun atau kedua-duanya. -K! ONLINE.


Bapa paksa anak hisap vape ditahan
Oleh MUHD AFIQ AL-HAFIZ MAT YUSOF

5 Mei 2021, 8:28 pm
PETALING JAYA – Seorang lelaki ditahan polis bagi membantu siasatan berhubung kejadian seorang kanak-kanak lelaki yang dipaksa menghisap rokok elektronik atau vape.
Ketua Polis Daerah Gombak, Asisten Komisioner Arifai Tarawe berkata, laporan polis telah dibuat oleh Pegawai Kebajikan Masyarakat.
“Jabatan Kebajikan Masyarakat (JKM) dan Polis Diraja Malaysia (PDRM) telah ke sebuah rumah di Program Perumahan Rakyat (PPR) Kampung Baru Air Panas, Setapak untuk menyelamatkan kanak-kanak tersebut.
“Kanak-kanak lelaki berusia dalam lingkungan dua tahun tersebut bersama ibunya telah dibawa ke Hospital Kuala Lumpur untuk pemeriksaan sebelum ditahan wad,” katanya dalam satu kenyataan di sini hari ini.
Mengulas lanjut, siasatan awal mendapati kejadian berlaku pada Ahad lalu di Taman Sahabat Jaya, Batu Caves dan telah dirakam oleh ibu mangsa.
“Suspek berusia 23 tahun yang juga bapa kepada kanak-kanak tersebut telah ditahan di sekitar Setapak dan direman selama tujuh hari sehingga Selasa depan.

Kes disiasat di bawah Seksyen 31(1)(a) Akta Kanak- Kanak 2001.
Kosmo! Online semalam melaporkan, seorang pemilik akaun Instagram kini diburu pihak polis selepas memuat naik satu video memaparkan tindakannya memberi seorang kanak-kanak menghisap rokok elektronik atau vape. – K! ONLINE.


Pandelela juara dunia, pahat sejarah baharu Malaysia
Oleh MUHAMMAD ZUHAILY BADLISHAH

5 Mei 2021, 8:48 pm
RATU terjun negara, Pandelela Rinong berada dalam kelas tersendiri apabila meraih pingat emas acara 10 meter (m) platform individu pada Piala Dunia Terjun FINA di Pusat Akuatik Tokyo, Jepun sebentar tadi.
Pandelela, 28, mengumpul 355.70 mata dalam lima terjunan untuk mengunguli acara itu dan menewaskan Matsuri Arai dari Jepun yang terpaksa berpuas hati meraih tempat kedua dengan 342 markah.
Pingat gangsa dalam acara itu dimenangi penerjun Kanada, Caeli McKay yang sekadar memungut 338.55 markah.
Kejayaan Pandelela itu merupakan satu sejarah baharu buat sukan terjun negara kerana ia adalah pingat emas pertama Malaysia dalam saingan Piala Dunia Terjun sejak penganjuran edisi pertama di Texas, Amerika Syarikat pada 1979.
Pencapaian membanggakan itu turut mendapat perhatian Menteri Belia dan Sukan, Datuk Seri Reezal Merican Naina Merican yang berbangga Pandelela mengharumkan nama Malaysia di persada dunia.
“Kejayaan ini terus menyemarakkan semangat kita sebelum acara terbesar tahun ini (Sukan Olimpik Tokyo 2020 pada Julai depan). Saya sangat berbangga dengan Pandelela,” menurut kenyataan Reezal di laman Twitter peribadinya.

Sementara itu, seorang lagi wakil negara, Cheong Jun Hoong tidak perlu kecewa walaupun gagal ke pentas final 10m platform individu apabila terkandas pada  pusingan separuh akhir.
Ini kerana Jun Hoong sudah mencapai sasaran iaitu melayakkan diri ke Sukan Olimpik Tokyo 2020 dalam acara berkenaan sewaktu peringkat saringan semalam. – K! ONLINE


Rakyat Thai mahu pindah kerana Covid-19
Oleh KOSMO!

5 Mei 2021, 8:58 pm
BANGKOK – Kementerian Ekonomi dan Masyarakat Digital (DES) Thailand memaklumkan sedang memantau rapi sebuah kumpulan Facebook baharu dinamakan Let’s Move Abroad (Jom Pindah Negara) yang diwujudkan berikutan kekecewaan rakyat atas kegagalan kerajaan mengawal penularan wabak Covid-19 di negara itu, lapor akhbar Bangkok Post hari ini.
Hanya dalam masa empat hari, kumpulan yang dibentuk pada 1 Mei lalu itu telah mengumpulkan lebih 650,000 ahli yang berkongsi tip belajar dan bekerja di luar negara.
Bagaimanapun,  kandungan politik dan catatan mengenai isu-isu sensitif yang melanggar undang-undang lese majeste juga  dimuat naik di laman berkenaan.
Menteri DES, Chaiwut Thanakhamanusorn berkata, panel kerja kementerian sedang mengawasi laman baharu itu dan telah diarah untuk mengambil tindakan undang-undang terhadap kandungan haram apabila perlu.
Katanya, sebahagian besar kandungan pada amnya memberikan maklumat berguna tentang cara-cara untuk belajar dan tinggal di luar negara yang merupakan perkara  baik dan perlu digalakkan.
Beberapa agensi negeri  termasuk Kementerian Pendidikan dan Kementerian Pengajian Tinggi, Sains, Penyelidikan dan Inovasi (MHESI) bersedia untuk menyokong mana-mana warga Thailand yang ingin melanjutkan pelajaran atau kerjaya di luar negara.

Namun, beliau mengakui bahawa beberapa status dalam memberikan tip secara tidak langsung dianggap mempunyai agenda politik dengan niat yang dikhuatiri boleh menimbulkan perpecahan dan menyinggung institusi kerajaan.
“Saya telah mengarahkan panel kerja untuk mengkaji semula kandungan dari semasa ke semasa dan mengambil tindakan undang-undang jika perlu,” katanya.
Chaiwut mendesak kumpulan Facebook itu  untuk tidak berkongsi maklumat atau nasihat yang berisiko menjejaskan hubungan baik  antara Thailand dan negara lain seperti cara menghindari pemeriksaan imigresen.
Beliau juga memperingatkan pengguna forum itu supaya berhati-hati terhadap penipu yang mengendalikan skim penipuan ke atas individu yang mencari pekerjaan di luar negara.
Menurutnya, Kementerian Tenaga Kerja menerima lebih 1,500 aduan demikian  sepanjang 2018-2020.
Halaman Let’s Move Abroad  itu menarik perhatian beberapa negara di mana anggotanya menunjukkan minat.
Kedutaan Sweden di Thailand menyiarkan mesej yang menyenaraikan sebab mengapa Sweden adalah destinasi yang berpotensi.
“Adakah anda berangan-angan untuk pindah ke luar negeri? Berikut adalah beberapa sebab mengapa Sweden harus dipertimbangkan.
“Antaranya adalah hak dan perlindungan buruh yang kuat, kesaksamaan antara  jantina, penghargaan inovasi dan kesejahteraan sosial untuk semua.”
Kedutaan Australia di Thailand turut tidak ketinggalan mempromosi negara mereka. – Agensi